टटका खबर, वैशाख अँजोरिया अष्टमी 2079 विक्रमी, सोमार – टटका खबर\nMay 9, 2022 उद्धव ठाकरे, जौनपुर, डॉक्टर बी. भट्टाचार्य, देवरिया, नवनीत राणा, परीक्षा, प्रश्न पत्र लीक, बिहार लोकसेवा आयोग, भूमिहार, रोहतास, सारण, सुशील मोदी\nबिहार के मशहूर होम्योपैथ डॉक्टर बी. भट्टाचार्य के काल्हु अतवार का दिने 98 बरीस का उमिर में निधन हो गइल. ऊ अपनहीं ह्रदय रोग से पीड़ित रहलन बाकिर तबहियों आखिरी समय ले मरीजन के इलाज करत रह गइलन. श्रद्धांजलि.\nबिहार लोक सेवा आयोग के 67वीं संयुक्त प्रारंभिक परीक्षा के प्रश्न-पत्र लीक होखे के खबर सही निकलला का बाद अतवार का दिने हो चुकला का बावजूद परीक्षा रद्द करे के घोषणा कइले बावे आयोग.\nनीतीश सेवक मानल जाए वाला आ भाजपा के राज्यसभा सांसद सुशील मोदी काल्हु एगो ट्वीट क के भूमिहारन के बझावे का कोशिश में आपन योगदान दिहले बाड़न. एने कुछ समय से कहल जाए लागल बा कि भूमिहार समाज भाजपा से बिलगे लागल बा आ भूराबाल (भूमिहार, राजपूत, ब्राह्मण, लाला) साफ करे के बात करे वाला लालू के राजद का ओर सटल शुरु कर दिहले बावे. काल्हुए भूमिहार ब्राह्मण सामाजिक फ्रंट पटना के प्रांतीय सम्मेलन में कहबो कइल गइल कि भूमिहार के कवनो थरिया में खाए से परहेज नइखे, बस परोसा सवदगर होखे के चाहीं. अब ऊ परोसा जहवाँ मिले, जेकरा थरिया में मिले, ओकरा जात घरम के परवाह कइला बिना जिमे ला तइयार बा. सम्मेलन के अध्यक्षता फ्रंट के अध्यक्ष सुरेश शर्मा कइलन.\nसुशील मोदी के कहना बा कि भूमिहारन के सबले अधिका भाव भाजपे में मिलल बा. पहिला बेर कवनो बिहारी भूमिहार के केन्द्र सरकार में कैबिनेट मंत्री के पद भाजपे सरकार में मिलल रहुवे. (वइसे सुशील मोदी शायद भुला गइलन कि भूमिहार मोरारजी देसाई देश के प्रधानंत्री रह चुकल बाड़न. बस ऊ गुजरात के भूमिहार रहलन.) इहो बतवले बाड़न कि पिछला विधानसभा चुनाव में भूमिहार समाज के 15 गो टिकट दीहले रहल भाजपा जबकि राजद बस एगो उमीदवार बनवले रहल.\nउद्धव ठाकरे के घर मातोश्री का सोझा हनुमान चालिसे पढ़े के बात करे वाला निर्दलीय सांसद नवनीत राणा आ उनुका पति विधायक रवि राणा के महाराष्ट्र सरकार देशद्रोह का आरोप में जेल मेंआडाल दिहले रहल. हाईकोर्ट से जमानत मिलला का बाद जेल से छूटल नवनीत राणा उद्धव के चुनौती दिहले बाड़ी कि बेंवत होखे त उनुका खिलाफ चुनाव लड़ि के देखावसु. अब एह चुनौती का बाद महाराष्ट्र सरकार फेरु अदालत से दरखास्त करे वाली बा कि एह लोग के जमानत रद्द क दीहल जाव काहे कि ई लग अदालत के शर्त तूड़ले बा.\nउत्तर प्रदेश के जौनपुर जनपद का गौराबादशाहपुर इलाका में अतवार का दिने गोमती नदी में एगो औरत आ एगो मरद के लाश मिलला के खबर बा.\nसारण जिला के नैना गाँव के एगो लईकी के ओकरे मामा पर जायदाद हड़पे का नीयत से छूरा मार के जान लेबे के कोशिश करे के आरोप लगावल गइल बा. घवाहिल लईकी के इलाज सदर अस्पताल में करावल जा रहल बा.\nसारणे जिला के डोरीगंज इलाका के सिंगही बालू घाट पर अतवार का दिने एगो ट्रक से कचरा के 35 बरीस के एगो आदमी के मौत होखे के खबर बा.\nरोहतास जिला के डेहरी इलाका में दिल्ली-कोलकाता राष्ट्रीय राजमार्ग पर दहाउर गांव का नियरा एगो कार से कचरा के तीन आदमी के मौत होखे के खबर बा.\nजौनपुर के पहलवान बादल यादव हत्याकांड का सिलसिला में गौराबादशाहपुर के थानाप्रभारी अवध नाथ यादव के निलंबित कर दीहल गइल बा. एगो दोसरा मामिला में एगो छात्र के हत्या का मामिला में जलालपुर थाना के प्रभारी निरीक्षको के लाइन हाजिर क दीहल गइल बा.\nजौनपुर से प्रकाशित होखे वाला एगो हिदी दैनिक के संपादक सैय्यद मेंहदी हुसैन सामिन के काल्हु ग्वालियर से आइल पुलिस टीम गिरफ्तार क लिहलसि. मेंहदी हसैन पर आरोप बा कि ऊ ग्वालियर के एगो बिजनेसमैन से धोखाधड़ी क के 1.38 करोड़ रुपिया हड़ले बाड़न.\nउत्तर प्रदेश के देवरिया में राजकीय महिला डिग्री कालेज के कार्यवाहक प्राचार्य के छात्रावन से अश्लील हरकत करे का आरोप में आतवार का दिने गिरफ्यार कर लीहल गइल बा.\nMay 7, 2022 Reporter


भूखल पेट में मिठाई जइसन बात ! - cartoondhun\nHome भोजपुरी गलचउर भूखल पेट में मिठाई जइसन बात !\nभूखल पेट में मिठाई जइसन बात से टपकत बा लार । बताईं अब का करीं हम , हे सरकार! अँजुरी त भर गइल , सऊँसे रस टपक गइल । पेट के भूख ना गइल । दु:ख बढ़िआइल जात बा । मुँहवा पे फेफड़ी परल जात बा । आज लवट आइल बाड़न लाखों मजदूर इंसान । आपन प्रदेश में मिली इनकर मान ? खून – पसिना एक कइलन । साधन ना मिलल त पैदले घरे अइलन । भरल रहे अँखिया में लोर , राऊर बात सुनके मन भइल विभोर । – “सभेके रोजगार अब एहिजे मिली । केहु भुख से ना मरी ।” एह में केतना सच्चाई बा ? लागत बा कि चुनाव के जोरदार तइयारी बा । अबले कवनो सुध ना लिहनी , हमनी के दरदे हाल में छोड़लीं । अचानक का हो गइल ? कइसे पत्थर दिल पसिज गइल ? रऊरो मालूम बा कि भूखल पेट रोटी से भरेला । हवा – हवाई बात त छू मंतर हो जाला ।\nभूखल पेट मिठाई जइसन बात से ना भरेला –\nमिठाई जइसन बात चुनाव के समय नीक लागेला । फिर , कुरसी मिलल ओकरा बाद के केकरा के पूछेला । ऊहे बतिया बाद में नेताजी लोगन के तीत लागेला । जब मांगऽ अधिकार त भीख लागेला । रोटी – रोजगार के जुगाड़ अब का होई ? बताईं हम गरीब मजदूर खुसहाल कब होई । अबले ना सोचलीं । ना नजर उठाके हमनी के ओर एक बेर देखलीं । अब सपना देखावत बानी । झूठे नु आपन बात के जाल में फँसावत बानी । अब त होखे वाला चुनाव बा । बाकिर, हमनी के जीवन में ना कवनो बहाव बा । कट रहल बा एक – एक दिन जोड़ के, खुद मजा लुटीं वोट जोड़ – बटोर के । बदहाल जीवन , बदरंग बा बिहार । बेरोजगारी बाटे सिर पर सवार । राऊर मिठाई जइसन बात से केकरो पेट ना भरी । जेकरा आग लागी पेट में ऊ मजबूरन फिर से डेग भरी ।\nमिठाई जइसन बात ना , रोटी – भात के करीं इंतज़ाम-\nहे ! सरकार अब रोटी – भात के करीं इंतजाम । बदनामी के करीं काम तमाम । हज़म नइखे होखत मिठाई वाली बात । एतना दिन से धइले रहीं कवन खाट । लगभग बीस साल राज मिलल , गरीब के जीवन में सुख ना खिलल । लालसा रह गइल बिहार में रहेके । एह माटी में करम करेके । बिहार के माटी लचार भइल , तबे नु हमनी के ई हाल भइल । लॉकडाउन में बेहाल भइलीं , हजार किलोमीटर पैदल चल के अइलीं । हमहूँ चाहत रहलीं एहीजे रोजगार करीं , खुबसूरत जीवन के अब ना बेकार करीं । बाकिर , रऊआ कइलीं ना कवनो उपाय , गरीब मजदूर भइलें असहाय । दुनिया में फजीहत भइल , त जागल बा लोकप्रेम । करे लगलीं वादा कि रोजगार अब हम देम ।\nलॉकडाउन के संकट काल में रोजगार के बात नया आक्सीजन भरता । हालात के मारल गरीब लोगन से गलचउर करत बा । लोग कुछुओ कहे ‘सुने में त मिठाई जइसन लागत बा । हें .. हें .. हें.. हें .. हें….।’\nराउर प्यार हमके लिखे खातिर उत्साहित करेला । कृपया करके आपन प्रतिक्रिया जरूर दिहीं ।\nकृपया हमसे Facebook और Twitter पर जुड़ी। धन्यवाद 🙏


सही मेहनत उर्फ परम चालू के सफलता-कथा – Anjoria\nJul 31, 2014 आलोक पुराणिक\nगुरुदेव दीक्षांत समारोह में घोषित कइलन – हम तीन गो टापर घोषित करत बानी – कर्मठ, चालू, अउर परमचालू. हमरा उमेद बा कि एह महाविद्यालय से बहरि जा के ई लोग हमार नाम रोशन करी. एह मौका पर इहो बतावत बानी कि आजु से पाँच साल बाद एहमें से जवन विद्यार्थी सबले अधिका उन्नति क के देखाई ओकरा के एह महाविद्यालय के चेयरमैन बना दिहल जाई.\nकर्मठ नाम वाला विद्यार्थी तरह-तरह के इम्तिहानन के तइयारी शुरु क दिहलसि. कश्मीर से लिहले कन्याकुमारी ले आ करौली से लगवले कलकत्ता ले तमाम इम्तिहान देत ओकरा सोझा इहे साॅच उभरल कि हे आसकरन, तोहरा बस में बस इम्तिहानन में बइठल बा. एकरा फल पर तोहर अधिकार नइखे. ओह पर अधिकार ओहनी के बा जे मुख्यमंत्री के जाति के होखे, परीक्षक मंडल के अधिकारिय के नात रिश्तेदार होखे. एह तरह 97987897984 इम्तिहान दिहला का बाद ओकरा अंडमान निकोबार के जरवा आइसलैंड में चपरासी के नौकरी मिलल. आ एकरा पीछे इहे कारण रहे कि अतना दूर जाे ला परीक्षक मंडल के अधिकारियन के कवनो रिश्तेदार राजी ना रहल.\nचालू नाम के विद्यार्थी सीधे जाके एगो मंत्री के गोड़े पड़ गइल आ कहलसि – हमहु भूमिहार हईं, रउरो भूमिहार हईं. हमार भला करीं. नेता ओकरा से आपन चंपी-पालिश करवावल शुरु क दिहलसि. गँवे-गँवे ओकर प्रमोशन भइल. ओकरा काम सँउपल गइल कि उ अपना नेताजी के विरोधियन का बारे में अखबारन में खबर छपवावे कि फलां स्मगलर ह, फलां चोर ह. उ फलां त महाठग ह. हर महीने उ ई खबर छपवावे लागल कि नेताजी अगिला रि-शफल में अउरी बड़ मंत्री बनेवाला बाड़न. एह तरह के खबर छपला से नेताजी के दरबार में कटे ला आवेवाला मुरगन के गिनिती में बढ़ोत्तरी होखे लागल. चालू के अइसन सेवा से नेताजी प्रसन्न भइलन आ ओकरा के अपना सर्वेंट क्वार्टर में जगहा दे दिहलन.\nएक दिन मौका पाके चालू नेताजी से जाके कहलसि – महाराज, रउरा कंस्टूटेंसी के हउ विधायक एह घरी रउरा दरबार में अब कुछ कमे आवत बा. आइबो करेला त रउरा बातन पर ओह तरह वाह-वाह ना करे जइसे पहिले करत रहे. आ हम त इहो सुनत बानी कि उ आब रउरा मुकाबिलो लोग का दरबार में हाजिरी लगावे लागल बा. ई त खतरा के घंटी बा. रउरा अगिला चुनाव में ओकर टिकट काटि के हमरा के दिअवा दीं. हम राउर नौकर हईं आ विधायक बनला का बादो सर्वैंटे क्वार्टर में रहब.\nचालू के अइसन बाति सुन के नेताजी बोलले – चालू, लागऽता कि तू अखबार ना पढ़ऽ. देखऽ, आजुए खबर छपल बा कि आपन मुन्ना ओह दारु-बार में मार-पिटाई कइलसि, ओह डांस बार में ओह नर्तकी के खोदलसि आ ओही बार में उ चरस बेचत पकड़ा गइल. एह खबरन से साफ हो गइल बा कि आपन मुन्ना अब नेेता बने जोग हो गइल बा. ऊ अब विधायकी जोग बन गइल बा. एहले विधायकी के टिकट त ओकरे मिली बाकिर तोहार सेवाभाव देखि के हम तय कइले बानी कि तोहरा के राष्ट्रीय नाली आयोग भा राष्ट्रीय गाली आयोग के आफीसर आन स्पेशल ड्यूटी बनवा देब. एह दुनू के चेयरमैन हमही हईं. तब हम दुनू जने पूरा दुनिया घूम-घूम के ओहिजा के नालियन आ गालियन के अध्ययन कइल जाई. एक टूर में देखब जा कि पेरिस, वेनिस, जकार्ता, न्यूयार्क के गाली कइसन होले, फेर दोसरका टूर में देखब जा कि बीजिंग, ब्रुनई, मोरक्को आ काहिरा में नाली कइसन होली सँ.\nचालू का करतन. उ नाली आयोग में आफीसर आन स्पेशल ड्यूटी बनके विदेश-भ्रमण करे लागल.\nतिसरका टापर माने कि परम-चालू पहिले कुछ होमवर्क कइलसि. उ शहर के बड़का लोगन के सूची बनवलसि. फेर ओह लोग के फैमिली प्रोफाइल के अध्ययन कइलसि त देखलसि कि नाहियो त पचीस जने के बेटी बिआहे जोग हो गइल बाड़ी सँ. एहमें से पाॅच गो पर ऊ लाइन मारल शुरू कइलसि आ आखिर में एगो मंत्री-पुत्री के सेट कइए लिहलसि. परम-चालू के ई ससुर मंत्री सौभाग्य से साझा-सरकार के मंत्री रहल. उ चार सांसदन का दम पर हर हफ्ता आठ गो शर्त सरकार का सोझा राखि देत रहुवे. अइसने कवनो शुभ मुहुर्त मे मौका के फायदा उठावत उ अपना दामाद परम-चालू के राज्य-सभा के सदस्य बनवा दिहलसि.\nपांच बरीस बाद तीनो आपना महाविद्यालय दोबारा गइले. कर्मठ बस से लटकत-झूलत महाविद्यालय पहुंचल. चालू टैक्सी में पहुंचल. परम-चालू लाल बत्ती लागल कार में टाप-टनाटन अवस्था में महाविद्यालय पहुंचल.\nबतावल गैरजरूरी बा कि परम-चालूए के महाविद्यालय के चेयरमैन बना दिहल गइल.\nएह कहानी से हमनी के तीन गो सीख मिलत बा –\n1 – सिरिफ पढ़-लिख के टाप कइला से कुछ हासिल ना होखे, टाप त कर्मठो कइले रहुवे.\n2 – चालूगिरीओ एक हदे ले काम आवेले काहे कि चालूगिरी के सड़क जहां खतम होले ओहिजा नेतवन के अड्डा होला, जहाँ सभका ला एंट्री ना मिले.\n3 – अंतिम पावर, आखिरी खेल एह मुल्क में नेतवने का लगे बा.\nआलोक पुरानिक के फेसबुक पेज\nOne thought on “सही मेहनत उर्फ परम चालू के सफलता-कथा”


August 2013 – टटका खबर\nबलिया में बाढ़ से हाईवे पर कटान के खतरा\nशुक का दिने गंगा नदी के पानी बलिया-बैरिया बांध रोड पर हुकुमछपरा का लगे रोक तूड़त हाईवे पर दबाव बना दिहले बा. घाघरा के पानीओ हर घंटा एक सेंटीमीटर बढ़ले जात बा आ दक्खिन ओरी रिंग बंधा का तरफ बढ़त बा. बतावल जात बा कि बलिया बैरिया का बीच हाईवे पर मझौवा पचरुखिया कटान पर…\nRead More about बलिया में बाढ़ से हाईवे पर कटान के खतरा\nकैमूर मे डेंगू के पचासन मरीज\nकैमूर जिला में डेंगू के मरीजन के गिनिती लगातार बढ़ल जात बा. अबहीं ले पचास गो से अधिका मरीजन के इलाज ला पटना भेजल गइल बा. जिला में डेंगू से निबटे ला सफाई के जोरदार अभियान चलगावत बिया बिहार सरकार.\nRead More about कैमूर मे डेंगू के पचासन मरीज\nमेंहदार महंथ के भंडारा छह सितम्बर के होखी\nसिवान जिला में सिसवन इलाका के मेंहदार मंदिर के महंथ देवशंकर गिरी के मरला का बाद उनकर भंडारा6सितम्बर के कइल जाई. एह बात के फैसला मंदिर के धार्मिक न्यास समिति का बइठक में लिहल गइल बा. एह बइठक के अध्यक्षता आचार्य त्रिलोकी नाथ पाण्डेय कइलन.\nRead More about मेंहदार महंथ के भंडारा छह सितम्बर के होखी\nसिवान जिला के रघुनाथपुर इलाका के नवादा गांव में बियफे का रात छत से गिरला का चलते पैंतालिस साल के मुसाफिर कमकर के मौत हो गइल. बतावल जात बा क छत पर सुतल मुसाफिर पेशाब उसाब करे खातिर उठल होखी आ नीद में भकुआइळ होखला का चलते अंदाज ना लागल होखी आ उ छत से…\nRead More about सिवान के नवादा गाँव में छत से गिर के एगो आदमी मरल\nसुगौली में होमगार्ड जवान के लाश मिलल\nपश्चिमी चंपारण के सुगौली इलाका के फुलवरिया हाई स्कूल का नियरा सड़क किनारे शुक का दिने एगो होमगारड जवान के लाश मिलला से सनसनी पसर गइल. अनेसा जतावल जात बा कि कहीं अउर ओकर हत्या कर के लाश एहिजा फेंक दिहल गइल बा. पुलिस लाश के कब्जा में ले के पोस्टमार्टम खातिर भेजवा दिहलसि. लाश…\nRead More about सुगौली में होमगार्ड जवान के लाश मिलल\nभटकल के दिल्ली ले जाइल गइल\nबिहार से गिरफ्तार कुख्यात आतंकी आ इंडियन मुजाहिदीन के सह संस्थापक यासिन भटकल आ ओकरा एगो साथी आजमगढ़ के असदुल्लाह अख्तर के बियफे का दिने बिहार नेपाल का बोर्डर से गिरफ्तार कर लिहल गइल. बाकिर पता ना कवना कारण से बिहार पुलिस भटकल के अपना रिमाड पर ना लिहलसि आ ओकरा से कवनो तरह के…\nRead More about भटकल के दिल्ली ले जाइल गइल\nसांसद रमांकांत यादव के परिवार के चार जने के सड़क दुर्घटना में मौत\nबियफे का दिने आजमगढ़ के भाजपा सांसद रमाकांत यादव के परिवार के चार लोग के मौत मथुरा से दिल्ली जाए का रास्ता में हो गइल बा. ई लोग मथुरा में जन्माष्टमी देखला का बाददिल्ली लवटत रहुवे जब एह लोग के कार सड़क पर खड़ा दोसरा गाड़ी से टकरा गइल. एह हादसा में सांसदो घवाहिल भइल…\nRead More about सांसद रमांकांत यादव के परिवार के चार जने के सड़क दुर्घटना में मौत\nछपरा पटना हाईवे का बाद अब गड़खा सीतलपुर रोडो बंद भइल\nगगा सरजू के बाढ़ से छपरा पटना हाईवे पहिलही से बंद रहुवे आ वाहन गड़खा सीतलपुर होके जात रहुवी सँ. बाकिर बियफे का दिने अवतार नगर इलाका के मिर्जापुर का नियरा एगो पुल धंस गइला का चलते उहो रोड बंद कर देबे के पड़ल बा. जलालपुर, रिविलगंज, मांझी, दिघवारा, दरियापुर के अलावे शहरीओ इलाकन में…\nRead More about छपरा पटना हाईवे का बाद अब गड़खा सीतलपुर रोडो बंद भइल\nगंगा नदी के उफान से आधा बक्सर डूबल\nगंगा नदी के उफान से आधा बक्सर बाढ़ के पानी से तबाह बा. कोइरपुरवा, धोबी घाट आ रामबाग इलाका के हालात बहुते खराब बा, खई जगहा मेन रोड से हो के पानी बहत बा. बियफे का दिने बक्सर के दौरा का बाद खाद्य आपूर्ति मंत्री श्याम रजक मनलन कि बकसर में बाढ़ के हालात खराब…\nRead More about गंगा नदी के उफान से आधा बक्सर डूबल\nजीजा बेच दिहलसि अपना साली के\nपूर्वी चंपारण के मलाही इलाका के होरिल छपरा के एगो आदमी अपना दामाद पर आरोप लगवले बा कि उ उनका बेटी के अपना घरे बोला के ओकरा के पचास हजार रुपिया में एगो आदमी के बेच दिहले बा. दामाद चनपटिया इलाका के गिधा गाँव के ह आ लड़िकी के खरीदे वाला बंद कर के रखले…\nRead More about जीजा बेच दिहलसि अपना साली के\nभोजपुर जिला में बाढ़ के हालात खराबे बनल बा\nभोजपुर जिला में बाढ़ के हालात बिगड़ले जात बा. बियफे का दिने गंगा में पानी खतरा के निशान से बीस सेंटीमीटर उपर चढ़ गइल जवना से नया नया इलाका में बाढ़ के पानी पसरल जात बा. आरा-बक्सर हाईवे पर दू हाथ गहिर पानी बहत बा. शाहपुर प्रखंड में दर्जनो गाँव में बाढ़ के डूबाह पानी…\nRead More about भोजपुर जिला में बाढ़ के हालात खराबे बनल बा\nदिल्ली सरकार छठपूजा पर छूट्टी के एलान करी\nआजु दिल्ली में भाजपा के पूर्वांचल सम्मेलन भइल जवना में पार्टी के राष्ट्रीय अध्यक्ष रहल आ दिल्ली विधानसभा चुनाव प्रभारी नितिन गडकरी शामिल भइलन. सम्मेलन के संबोधत करत नितिन गडकरी कहलन कि पिछला दसेक साल से दिल्ली में रहे वाला पूर्वांचली छठ पूजा पर छूट्टी माँगत आइल बाड़न बाकिर दिल्ली के कांग्रेस सरकार के ई…\nRead More about दिल्ली सरकार छठपूजा पर छूट्टी के एलान करी\nठनका गिरला से निखती के पाँच गो औरत झँउसइली सँ\nरघुनाथपुर थाना के निखती कला गांव में मंगलवा का फजीरे ठनका गिरल जवना में पांच गो औरत झँउसा गइली सँ. पाँचो के इलाज बगल के अस्पताल में करवावल गइल. पाँचो खतरा से बाहर बतावल जात बाड़ी.\nRead More about ठनका गिरला से निखती के पाँच गो औरत झँउसइली सँ\nछपरा पटना हाईवे पर गंगा के डुबाह पानी\nअतवार का दिने सोन बराज के फाटक खोलला का बाद सारण जिला के चौथाई हिस्सा में जल प्लावन हो गइल बा. नेशनल हाईवे 19 पर कहीं कहीं पाँच से छह फुट के डुबाह पानी बहत बा जवन अबहीं ले डे दू फुट गहिर बहत रहुवे. दियारा के कोटवापट्टी रामपुर, रायपुर बिंदगांवा आ बड़हरा महाजी में…\nRead More about छपरा पटना हाईवे पर गंगा के डुबाह पानी\nबाढ़ बढ़े के रफ्तार घटल बाकिर परेशानी बढ़ल\nपिछला दिने गंगा के पानी बढ़े के रफ्तार कुछ घटल बाकिर पानी के बढ़ल जारी बा. बलिया में गंगा के पानी नेशनल हाइवे पार करे खातिर बेचैन बिया आ अब तब के हाल हो गइल बा. काल्हु साँझ के घाघरो के पानी बढ़ल शुरु हो गइल बा. इलाहाबाद, मिर्जापुर में पानी घटल शुरु हो गइल…\nRead More about बाढ़ बढ़े के रफ्तार घटल बाकिर परेशानी बढ़ल\nबसपा पर हमलावर भइले राहुल गाँधी\nलोकसभा से भोजन सुरक्षा कानून पास करवावते कांग्रेस के हिम्मत बढ़ गइल बा. अब उपाध्यक्ष राहुल गाँधी बसपा के खुला चुनौती देत कहऽतारें कि दलित नेता कांसीराम के सपना बसपा तूड़ दिहले बिया. कवनो दलित के नेता नइखे बने दिहल जात. मायावती कवनो दलित के राजनीति में आगे नइखी बढ़े देत. कहलन कि अब कांग्रेस…\nRead More about बसपा पर हमलावर भइले राहुल गाँधी\nलोकसभा से फूड सेक्युरिटी बिल पास भइल\nआपन चुनावी हँड़िया चढ़ावत कांग्रेस नीत यूपीए सरकार लोकसभा से फूड सेक्युरिटी बिल आखिरकार पास करवाइए लिहलसि. एह बिल के पास भइला से होखेवाला समस्या के एकदमे अनदेखी करत सोनिया साफे कह दिहली कि एह कानून के लागू करावे लायक संसाधन भा बेंवत देश का लगे होखो भा ना होखो कानून हर हाल में पास…\nRead More about लोकसभा से फूड सेक्युरिटी बिल पास भइल\nउर्जा निगम इंजीनियरन के बहाली खातिर आनलाइन परीक्षा करइहें\nउत्तरप्रदेश के उर्जा निगमन में इंजीनियर के साढ़े तीन हजार पद पर बहाली खातिर अब आनलाइन परीक्षा करावे के तइयारी कइल जा रहल बा. एकरा खातिर कवनो प्रतिष्ठित सलाहकार कंपनी के सेवा लिहल जाई. आवेदन खातिर बैंक ड्राफ्त जमा करे के परेशानी से बचावत अभ्यर्थियन के नेट बैंकिग भा डेबिटो कार्ड से भुगतान करे के…\nRead More about उर्जा निगम इंजीनियरन के बहाली खातिर आनलाइन परीक्षा करइहें\nसंस्कृत विवि के जर्नलिज्म पाठ्यक्रम\nसंपूर्णानंद संस्कृत विश्वविद्यालय के विद्वत परिषद दू साल के मास्टर आफ जर्नलिज्म एंड मास कम्यूनिकेशन पाठ्यक्रम के मंजूरी दे दिहलसि. अब एह पाठ्यक्रम के शुरू करावे खातिर कुलपति राज्यपालो से मंजूरी लिहल जाई. विद्वत परिषद कुछ अउरियो कोर्स शुरू करे के मंजूरी दिहले बिया.\nRead More about संस्कृत विवि के जर्नलिज्म पाठ्यक्रम\nदुअर्थी गीतन के वहिष्कार करे के गोहार लगवली मालिनी\nअतवार का दिने वाराणसी में अपना सम्मान में आयोजित एगो समारोह में मालिनी अवस्थी गोहार लगवली कि दुअर्थी गीतन के वहिष्कार कइल जाव. उनकर कहना रहल कि तकनीक बहुते फायदा चहँपवलसि समाज के बाकिर भोजपुरी के नुकसान करा गइल. एह तकनीकी सुविधा का चलते बड़हन पैमाना पर गीतन के बाजार बन गइल आ मौका के…\nRead More about दुअर्थी गीतन के वहिष्कार करे के गोहार लगवली मालिनी


कविवर भोलानाथ गहमरी | जोगीरा\nHome भोजपुरी के लाल कविवर भोलानाथ गहमरी\nकविवर भोलानाथ गहमरी जी के बेहतरीन रचना कवने खोंतवा में\nभोलानाथ गहमरी जी के रचना उठेला करेजवा में पीर\nस्वर्गीय भोलानाथ गहमरी भोजपुरी के साहित्यिक जगत के अप्रतिम व्यक्तित्व रहले । बीसवीं शताब्दी के पिछला पचास बरिस के दौरान, ऊ भोजपुरी के जइसन निष्ठापूर्ण सेवा कइले, अपना कलम से भोजपुरी के जे अनमोल अवदान दिहले, अपना मधुर व्यवहार, संगठनात्मक युक्ति-कौशल आ अद्भुत आयोजन-क्षमता से समय-समय पर आ जगह-जगह पर भोजपुरी के जे विशिष्ट आ अभूतपूर्व आयोजन कइले- करवले, आ भोजपुरी के रचनात्मक आन्दोलन के जे बल आ प्रेरणा देत रहले, ऊ अपना-आप में एगो इतिहास बन गइल बा ।\nकविवर भोलानाथ गहमरी जी\nभोजपुरिये नाहीं, हिन्दियों के ऊ बहुत आ बहुबिध सेवा करत रहले । हिन्दी आ भोजपुरी के सामंजस्य आ सौहार्दवाला समन्वित सक्रियता में उनकर जिनिगी बीतल रहे । ई उनके व्यक्तित्व रहे कि अखिल भारतीय भोजपुरी साहित्य सम्मेलन के पहिला अधिवेशन, हिन्दी के गढ़ इलाहाबाद में, हिन्दी साहित्य सम्मेलन : प्रयाग का मंच पर 1975 में आयोजित भइल रहे । ई उनके व्यक्तित्व रहे कि हिन्दी साहित्य सम्मेलन; प्रयाग के प्रधानमंत्री श्री श्रीधर शास्त्री ओह अधिवेशन के व्यवस्था में ओही तरे लागल रहले, जवना तरे ऊ हिन्दी साहित्य सम्मेलन के समारोह में सक्रिय रहेले । ओह अधिवेशन में, इलाहाबाद में रहे वाला हिन्दी के डॉ. रामकुमार वर्मा जइसन अनेक मूर्धन्य विभूतियन के भोजपुरी के मंच पर उतार के गहमरी जी भोजपुरी आ हिन्दी के परस्पर सद्भाव आ सहयोग के जे माहौल खड़ा कइले, आ अधि वेशन के उद्घाटनकर्ता के रूप में मॉरीशस के राजदूत श्री रवीन्द्र घरभरन के बोला के भोजपुरी के विश्वव्यापिनी स्वरूप के ध्वनित-प्रतिध्वनित कइले, ऊ भोजपुरी खातिर आ एह सम्मेलन खातिर बहुत अनुकूल आ लाभदायक साबित भइल ।\nउत्तरप्रदेश के गाजीपुर जिला हिन्दी आ भोजपुरी के विकास आ संवर्द्धन के साथ, एह दुनू भाषा के बीच सौहार्द के भावना विकसित करत रहे में विशिष्ट योगदान देले बा । डॉ. विवेकी राय, श्रीकृष्ण राय ‘हृदयेश’, भोलानाथ गहमरी, गिरिजाशंकर राय ‘गिरिजेश’, सरोजेश गाजीपुरी, प्राध्यापक अचल, गजाधर शर्मा ‘गंगेश’, रामवचन शास्त्री ‘अँजोर’, आनन्द सन्धिदूत, हरिवंश पाठक ‘गुमनाम’, वंशनारायण सिंह ‘मनज’, विनय राय आउर ना जाने कतने साहित्यकार गाजीपुर जिला के देन हवन । ओहू में, खासकर गाजीपुर जिला के गहमर गाँव हिन्दी आ भोजपुरी के विकास में बहुत योगदान कइले बा । गोपाल राम गहमरी से लेके भोलानाथ गहमरी तक ओही गहमर के देन ह, आ ई सिलसिला आनन्द सन्धिदूत, ललन सिंह गहमरी आ मिथिलेश गहमरी का रूप में आजो प्रवहमान बा, जेकरा अवदान से हिन्दी आ भोजपुरी के साहित्य भंडार समृद्ध होत रहल बा ।\nगहमरी जी के बचपन वर्मा में बीतल रहे, जहाँ उनकर पिताजी मांडले आ टांगू में प्रथम श्रेणी के न्यायिक पदाधिकारी रहले । छठवाँ दर्जा तक गहमरजी वर्मा में पढ़ले । इहे वजह रहे कि ऊ बर्मी भाषा मातृभाषा खानी लिख-बोल संकत रहले । आगे के शिक्षा उत्तरप्रदेश में भइल, आ विज्ञान से इंटर कइला का बाद ऊ उत्तरप्रदेश सरकार के विद्युत विभाग में नोकरी करे लगले आ इलाहाबाद में पदस्थापित हो गइले । सेवा-निवृत्ति के कुछ साल बाद तकले ऊ इलाहाबाद में जमल रह गइले, बाकिर फेर ऊ अपना गृह-नगर गाजीपुर आ गइले, जहाँ उनका जिनिगी के शेष समय बीतल । गाजीपुर में आयोजित अखिल भारतीय भोजपुरी साहित्य सम्मेलन के पन्द्रहवाँ अधिवेशन उनके सत्प्रयास के प्रतिफल रहे ।\nगहमरीजी के जनम 17 दिसम्बर 1923 के भइल रहे आ उनकर देहावसान 8 दिसम्बर 2000 के भइल । नौ दिन कम सतहत्तर बरिस के उनका जिनिगी के लगभग पचास बरिस साहित्य के साधना आ भोजपुरी के सर्वतोभावेन विकास के काम में लागल रहे । बचपन में मिलल बर्मा के प्राकृतिक परिवेश उनका भावुक आ कल्पनाशील मन के गुनगुनाये पर मजबूर क देलस, आ ऊ गीत लिखे लगले । उनका हिन्दी गीतन के पहिलकी किताब ‘मौलश्री’ के प्रकाशन 1959 में भइल रहे, आ हिन्दी में लिखल उनकर नाटक ‘लम्बे हाथ’ 1967 में आ ‘लोहे की दीवार’ 1972 में प्रकाशित भइल रहे ।\nगहमरी जी के भोजपुरी में गीत-लेखन हिन्दी का साथ-साथ शुरू भइल, बाकिर लोकगीतन के शिल्प-शैली उनका के भोजपुरी में रचना करेके ओर जादे प्रवृत्त कइलस, आ आगे चलके उनका गीत-रचना के प्रमुख माध्यम भोजपुरी हो गइल । 1969 में भोजपुरी के उनकर पहिलका गीत-संग्रह ‘बयार पुरवइया’ प्रकाशित भइल, जवना के भूमिका आचार्य हजारी प्रसाद द्विवेदी लिखले रहले । उनकर दोसर भोजपुरी गीत-संग्रह ‘अँजुरी भर मोती’ 1980 में प्रकाशित भइल । एह किताब के भूमिका लिखले रहले उर्दू के मूर्धन्य शायर रघुपति सहाय ‘फिराक’ गोरखपुरी । फिराक साहब गहमरी का गीतन से एतना प्रभावित रहले कि आपन भूमिका भोजपुरी में लिखले । गहमरी का गीतन में उनका भोजपुरी भाषा के मिठास के असली स्वाद भेंटाइल आ अपना भूमिका में ऊ इहाँले लिख गइले कि “…..जवन मिठास भोजपुरी भाषा में बाटे ऊ दुनिया के कवनो भाषा में नाहीं बाटे, एके नोट कर लीं ।”\nगहमरी जी के भोजपुरी गीतन के तिसरका संग्रह “लोक रागिनी” बड़ा सज-धज के सन् 1995 में प्रकाशित भइल गायन का दृष्टि से विरचित एह संकलन के गीत भोजपुरी के लोकगीतगायक कलाकारन के जरूरत सोच के रचाइल रहे । गायकी के सुविधा के ध्यान में राख के भोजपुरी के खास-खास प्रचलित धुन पर रचाइल एह संग्रह के गीत लोकगीतगायकन का बीचे लोकप्रिय त भइबे कइल, लोकगायकी के स्तर उन्नत आ साहित्यिक बनावे में बड़ा उपयोगी साबित भइल । एह संकलन के गीतन के वर्गीकरण भी धुनन के आधार पर कइल गइल बा, जइसे- पूरबी, कहरवा, झूमर, खोमटा, बिदेसिया, होली, चैती, कजली वगैरह । एह प्रकाशित किताबन का बादो, उनकर काफी साहित्य अबहीं ले प्रकाशित नइखे हो सकल । भोजपुरी में लिखल उनकर कइ एक नाटक बा, बहुत-सारा गीत बा, कुछेक निबन्धो बा, जवना के विधावार प्रकाशन कई एक किताबन के रूप ले सकत बा ।\nएह साहित्यिक कृनियन का अलावे, गहमरी जी फिल्म खातिर गीत आ संवाद भी काफी लिखले रहले । ‘सजना के अंगना’, ‘बबुआ हमार’, ‘बैरी भइल कंगना हमार’, ‘बहिना तोहरे खातिर’ आदि भोजपुरी फिल्मन का अलावे, उत्तरप्रदेश सरकार के चलचित्र विभाग के फिल्म ‘विवेक’ आ ‘सबेरा’ के गीत आ संवाद उनके लिखल रहे, जवना खातिर ऊ भारत के तत्कालीन प्रधानमंत्री राजीव गाँधी आ उत्तरप्रदेश के तत्कालीन राज्यपाल बी. सत्यनारायण रेड्डी का हाथे पुरस्कृत भइल रहले ।\nभोलानाथ गहमरी के अधिकांश गीत-सृजन लोक-धुनन पर होत रहल । लोकधुन के मर्म आत्मसात कके ऊ अपना गीतन के रचना करत रहले । इहे वजह बा कि उनका गीतन में उहे मोहकता आ खिंचाव बा जवन कवनो मार्मिक लोकगीत में होखेला । गायन खातिर, मंच पर साज-बाज का साथे गवायें खातिर, आपन हर रचना ऊ सँवरले रहले । साहित्यिक दृष्टि से उनका गीतन के जे महत्व मिलल, ओकरा से तनिको कम महत्व ओकरा गायन-प्रस्तुति के ना मिलल । भोजपुरी के सुप्रसिद्ध लोक-गायक मुहम्मद खलील जिन्दगी-भर गहमरी के गीत गवले । खलील गहमरी के आपन गुरु मानत रहले । गीत-लेखन आ गीत-गायन खातिर गहमरी-खलील के जोड़ी अद्भुत रहे । खलील धुन देस त ओपर गहमरी गीत लिखस, गहमरी गीत लिखस त खलील ओकर धुन देस । एह प्रक्रिया के अपना के गहमरी के कलम भोजपुरी के अद्भुत आ अमर गीतन के अवदान देले बा । ‘भीजे जो अँचरा त भीजे हो, कहीं भींजे ना कजरा’, ‘गोरिया कवना घाटे दुइ-दुइ भरेलू गगरी’, ‘एक साँस झाँके खिड़की खोलि हबेली, गंध छितिरावे जइसे चम्पा-चमेली’ केतना गीतन के गिनावल जाय । रूप-रस-गंध के सप्राण गीतकार गहमरी पर युगीन चेतना आ भाव-बोध के भी प्रभाव पड़ल बा, आ ऊ नवगीत भी काफी लिखले बाड़न, बलुक ऊ भोजपुरी नवगीत के एगो प्रमुख कवि के रूप में मानल-जानल गइले, बाकिर उनकर कवनो गीत-नवगीत गेय धुनन खातिर अपेक्षित अनुशासन से परे नइखे जा सकल ।\nगहमरी के साहित्यिक सक्रियता के दोसर पहलू रहल बा नाटकन के रचना आ मंचन । उनका हिन्दी नाटकन के चर्चा ऊपर आइल बा । ओकरा अलावे, ऊ भोजपुरी में कईगो नाटक लिखले आ अपना निर्देशन में इलाहाबाद में आ उत्तरप्रदेश के दोसर-दोसर शहरन में मंच पर प्रस्तुत करावत रहले । अखिल भारतीय भोजपुरी साहित्य सम्मेलन के बिलासपुर (मध्यप्रदेश, आ अब छत्तीसगढ़) में आयोजित आठवाँ अधिवेशन में भी उनकर लिखल एगो भोजपुरी नाटक उनके निर्देशन में मंचित आ जनता का बीचे प्रशंसित भइल रहे । उनकर लिखल कवनो भोजपुरी नाटक प्रकाशित नइखे हो सकल, जे कि भोजपुरी नाटक साहित्य के अनमोल निधि बा ।\nभोलानाथ गहमरी के संगठनात्मक आ आयोजनात्मक सक्रियता का बारे में ऊपर कहल जा चुकल बा । अखिल भारतीय भोजपुरी साहित्य सम्मेलन के स्थापना से कईबरिस पहिले, ऊ अपना गाँव गहमर में भोजपुरी संसद् (वाराणसी) के ऐतिहासिक अधिवेशन करवले रहले, जेकर इयाद भोजपुरी से जुड़ल पुरान साहित्रूकारन के मन पर आजो ले ताजा बा । ऊ अखिल भारतीय भोजपुरी साहित्य सम्मेलन के ना सिर्फ पहिलका अधिवेशन इलाहाबाद में आ पन्द्रहवाँ अधिवेशन गाजीपुर में करवले, बलुक एह सम्मेलन के आरम्भिक संगठन खड़ा करे में उनकर बड़ सहयोग रहल बा । ऊ एह सम्मेलन के शुरूआती दौर से लेके अपना जिनिगी के आखिरी दम तक एह सम्मेलन से कवनो ना कवनो रूप में सक्रिय रूप से जुड़ल रह गइले । ऊ एह सम्मेलन के कई सत्र में प्रवर समिति के सदस्य, पहिलका दू सत्र (1975-77) में कला मंत्री, छठवाँ-सातवाँ सत्र (1981-83) में महामंत्री, बारहवाँ-तेरहवाँ सत्र (1993-95) में उपाध्यक्ष आ चौदहवाँ सत्र में अध्यक्ष का रूप में आपन सक्रिय सेवा समर्पित कइले रहले ।\nरचनाधर्मी कवि भोलानाथ गहमरी ‘धर्मयुग’, ‘साप्ताहिक हिन्दुस्तान’, ‘आज’ आ ‘भारत’ जइसन पत्र-पत्रिकन में जमाना से छपत रहले आ कवि सम्मेलन में आपन रंग जमावत रहले । आकाशवाणी आ दूरदर्शन पर उनकर कार्यक्रम अक्सर होत रहल । ऊ आकाशवाणी के स्वर-परीक्षक आ सलाहकार के भूमिका एगो लम्बा अरसा तक निभवले रहले । अपना पुस्तक का अलावें, ए सब माध्यम से जनता के बीच पहुँच के ऊ जनता के हृदय में आपन जगह बना लेले रहले ।\nभोजपुरी के दीर्घकालीन विशिष्ट सेवा खातिर उत्तरप्रदेश हिन्दी संस्थान भोलानाथ गहमरी के ‘राहुल सांकृत्यायन पुरस्कार’ से सम्मानित कइले रहे । भोजपुरी अकादमी (पटना) उनका गीत-संग्रह ‘अँजुरी भर मोती’ पर उनका के पुरस्कृत कइले रहे । हिन्दी साहित्य सम्मेलन : प्रयाग, भोजपुरी-भाषा-साहित्य के विशिष्ट सेवा के उपलक्ष्य में उनका के ‘साहित्यवारिधि’ के मानद उपाधि के सम्मान दे चुकल रहे ।\nगहमरी जी के व्यक्तित्व उनका गीतन खानी मोहक आ मधुर रहे । उनका गीतन में जे विलक्षण सिम्फनी बा, उहे उनका मधुर आ शालीन आचार-व्यवहार में परिलक्षित होत रहे । फिराक गोरखपुरी के शब्दन में “गहमरी जी के कवितन में एक नई उपज, गजब के उर्वरता आ नदी के कल-कल नाद के साथ बहाव और रवानी बाय । उनकर कल्पना रंगारंग, बहुत नाजुक और मन के मोहेवाली हव ।”\nकुछ समय से गहमरी जी अस्वस्थ रहे लागल रहले । उनका भोजन-नली में कैंसर हो गइल रहे, जेकर पता बहुत दिन बाद चलल, तब तक बहुत देर हो चुकल रहे ।\nजन्म: 19 दिसम्बर 1923\nजन्म स्थान: गहमर, गाजीपुर, उत्तरप्रदेश\nकवने खोंतवा में लुकाइलु, आहि रे बालम चिरई,\nवन-वन ढूँढलीं, दर-दर ढूँढलीं, ढूँढलीं नदी के तीरे,\nसाँझ के ढूँढलीं, रात के ढूँढलीं, ढूँढलीं होत फजीरे,\nमन में ढूँढलीं, जन में ढूँढलीं, ढूँढलीं बीच बजारे,\nहिया-हिया में पैंइठ के ढूँढलीं, ढूँढलीं विरह के मारे,\nकौने सुगना पे लुभइलु, आहि रे बालम चिरंई……….\nगीत के हम हर कड़ी से पूछलीं, पूछलीं राग मिलन से,\nछन्द-छन्द, लय ताल से पूछलीं, पूछलीं सुर के मन से,\nकिरण-किरण से जाके पूछलीं, पूछलीं नील गगन से,\nधरती और पाताल से पूछलीं, पूछलीं मस्त पवन से,\nकौने अंतरे में समइलु, आहि रे बालम चिरई…………\nमन्दिर से मस्जिद तक देखलीं, गिरजा से गुरद्वारा,\nगीता और कुरान में देखलीं तीरथ सारा,\nपण्डित से मुल्ला तक देखलीं, देखलीं घरे कसाई,\nसागरी उमरिया छछनत जियरा, कबले तोहके पाई,\nकौनी बतिया पर कोहइलु, आहि रे बालम चिंरई……..\nउठेला करेजवा में पीर बारी धनियां\nतोहरे कारन गोरी घर बार छोड़लीं\nछोडलीं नगरिया के लोग\nओही कलकतवा के छोड़लीं नोकरिया\nमाटी भइलें सोना के सारी बारी धनियां।\nसोनवां के पिजरा सबुज रंग सुगना\nबोलेला पिरितिया के बैन\nनित गोहरावे तोरे नान्हें के नइयां\nटपके नयनवां से नीर बारी धनियां।\nकंचन काया मोरा हो गइलें पराया\nजियरा भइल बदनाम\nचढ़ती उमिरिया में भभुति रामवलीं\nतोरा पीछे हो गइलीं फ़क़ीर बारी धनियां\nपिछला लेखदेशभक्ति से ओतप्रोत है फिल्‍म मिशन पाकिस्तान : प्रिंस सिंह राजपूत\nअगिला लेखहिन्दी आ भोजपुरी\nरवि किशन को मिला बेस्ट एक्टर का अवार्ड


ⓘ हाथीचक गाँव, सुलतानगंज, भागलपुर .. सूचना | यह क्या है?\nⓘ हाथीचक गाँव, सुलतानगंज, भागलपुर ..\nⓘ हाथीचक गाँव, सुलतानगंज (भागलपुर)\nWikipedia: हाथीचक गाँव, सुलतानगंज (भागलपुर)\nसलतनगज, भगलपर, हथचक, हथचकगवसलतनगजभगलपर, हाथीचक गाँव, सुलतानगंज (भागलपुर), भागलपुर जिला के गाँव. हाथीचक गाँव, सुलतानगंज (भागलपुर),\nसलतनगज हाथीचक गाँव, सुलतानगंज (भागलपुर) हथचकगवसलतनगजभगलपर भागलपुर जिला के गाँव. हाथीचक गाँव, सुलतानगंज (भागलपुर) भगलपर हथचक\nहाथीचक गाँव, सुलतानगंज, भागलपुर. भागलपुर जिला.\nधपरा सुलतानगंज, भागलपुर, बिहार स्थित एक गाँव है।. हाथीचक गाँव, सुलतानगंज भागलपुर रुचि, खेल, संगीत. भागलपुर जिला के गाँव हाथीचक गाँव, सुलतानगंज भागलपुर. धपरा गाँव, सुलतानगंज भागलपुर Owl. सुलतानगंज. शहर. Map of बिहार with सुलतानगंज marked. भारत के मानचित्पर बिहार अंकित. Location of सुलतानगंज. सुलतानगंज समय मंडल: सुल्तानगंज भारत के बिहार प्रान्त में स्थित भागलपुर जिले का एक शहरहै। सुल्तानगंज सुलतानगंज प्रखण्ड के गाँव.\nगोलाईमापी, हैनिक्स, प्यूइआ थाई पार्टी, इल्लेजिटिमी नॉन कार्बोरंडम, भारतीय फिल्म पार्श्वगायक, चाडी भाषाएँ,.


बालीवुड का क्रिकेट टीम में मनोज तिवारी – Anjoria\nभोजपुरी सिनेमा के मेगा स्टार मनोज तिवारी भोजपुरी सिनेमा के अकेला कलाकार बाड़न जिनका के बालीवुड के क्रिकेट क्लब में शामिल कइल गइल बा. पिछला दिने सिलीगुड़ी में आयोजोत एगो चैरिटी मैच में बालीवुड क्रिकेट क्लब के मुकाबिला टालीवुड क्रिकेट क्लब से भइल. एह मैच में सुनील शेट्टी का कप्तानी में खेलत बालीवुड के टीम टालीवुड के टीम के निमना से हरा दिहलसि. एह मैच में चार गो विकेट लेबे वाला आ सोलह गो रन बनावे वाला मनोज तिवारी के “मैन आफ दि मैच” घोषित कइल गइल. बालीवुड का तरफ से खेले वालन में कप्तान सुनील शेट्टी आ मनोज तिवारी का अलावे आफताब शिवदासानीम डिनो मारिया, शक्ति कपूरम प्राची देसाई आ महिमा चौधरी वगैरह कलाकार बतौर खिलाड़ी शामिल रहले. मैच का बाद सिलीगुड़ी के मीडिया मनोज तिवारी के जादूई खेल के खूब प्रशंसा कइले.


बिहार में शनिवार के एक साथे मिलले कोरोना के 144 नया मरीज, कुल संक्रमित मरीज लोग के संख्या पहुंचल 2300 के पार | Bhojpuriya Byar\nHome फ़टाफ़ट खबर बिहार में शनिवार के एक साथे मिलले कोरोना के 144 नया मरीज, कुल संक्रमित मरीज लोग के संख्या पहुंचल 2300 के पार\nबिहार में शनिवार के एक साथे मिलले कोरोना के 144 नया मरीज, कुल संक्रमित मरीज लोग के संख्या पहुंचल 2300 के पार\nपटना. बिहार में कोरोना मरीज लोग संख्या में लगातार इजाफा हो रहल बा . शनिवार के एक साथे 144 मरीज मिलला के साथ ही कुल संक्रमित लोग के संख्या 2310 हो गईल . स्वास्थ्य विभाग से मिलल जानकारी के अनुसार अब तक राज्य में कुल 61, 220 सैंपल के टेस्टिंग भइल बा जइमें 2310 कोरोना पॉजिटिव पावल गइल बाड़े . 440 सैंपल के रिपोर्ट आईल अभी बाकी बा . हालांकि राहत वाली बात इ बा कि एहिमे से 629 मरीज ठीक भी हो गइल बाड़े जबकि 11 कोरोना संक्रमित लोग के मौत हो चुकल बा . रउरा लोग के बता दिहल जाव कि शनिवार के कुल 179 नया मरीज के पहचान भइल . एही तरह बीतल 24 घंटा के भीतर 323 नया कोरोना मरीज सामने आईल बाड़े .ऐह आकड़ा के सामने आईला के साथ ही बिहार पंजाब के पीछे छोड़त कोरोना प्रभावित टॉप 10 राज्य में आपन नाम शामिल कर कर लेहले बा . रउरा लोग के बता दिहल जाव कि पिछलका आठ दिन में अधिकतर संक्रमित बाहर से लौटे वाला प्रवासी मजदूर बाड़े .\nPrevious Postगया में बंद चेमनी पर छापेमारी के दौरान मिलल हथियार के जखीरा Next Postशनिवार के 120 श्रमिक स्पेशल ट्रेन से बिहार पहुँचले 1.80 लाख श्रमिक ,अब तक 10 लाख से अधिक प्रवासी मजदूर पहुँच चुकल बाड़े बिहार


मनोरंजक आ संदेशपरक बावे ‘करेला कमाल धरती के लाल’ – Anjoria\nमनोरंजक आ संदेशपरक बावे ‘करेला कमाल धरती के लाल’\nकुमार विकल के लिखिल-निर्देशित आ डॉ. यू.एस. प्रसाद के प्रसाद फिल्म इंटरप्राइजेज के बैनर तर बनावल भोजपुरी फिलिम ‘करेला कमाल धरती के लाल’ मुंबई आ गुजरात के सिनेमाघरन में धमाल मचवले बिया.\nइ पहिला भोजपुरी फिलिम ह जवना में भगवान बुद्ध के संदेश प प्रकाश डालल गइल बा, ओह पर अमल करत शांति पावे के संदेश दीहल गइल बा. एह उद्देश्य भरल फिलिम मे उदय शंकर एगो बौद्ध भिक्षु के यादगार भूमिका कइले बाड़न. माथ भूमिका में पवन सिंह सचहु कमाल के काम कइले बाड़न. पवन के किरदार का बहाने शिक्षित नवहियन के गाँव का ओर लवटे के सीख दिआइल बा एह फिलिम मे.\nपवन के प्रेयसी बनल मोनालिसो बढ़िया काम कइले बाड़ी. पुलिस ऑफिसर सचित कुमार के जोड़ी अंजना सिंह बनल बा. अक्षरा सिंह लेडी गैंगस्टर का रूप में प्रभाव जमवले बाड़ी. पहिला बेर कवनो भोजपुरी हीरोइन के गैंगस्टर के रूप में परदा प उतारल गइल बा. ममताभरल महतारी के किरदार में पुष्पा वर्मा के कामो यादगार रही.\n‘करे ला कमाल धरती के लाल’ में मनोरंजन के भरपूर मसालो बा. विनय बिहारी के लिखल गीतन के राजेश गुप्ता अपना बढ़िया धुन में सँवरले बाड़े. कानू मुखर्जी आ रिक्की गुप्ता के नृत्य निर्देशन अउरी फिलिमन से बेहतर बा. प्रमोद पांडेय के छायांकन बहुते बढ़िया बा.\nबृजेश त्रिपाठी, आनंद मोहन, समर्थ चतुर्वेदी, पूजा राय, शकीला मजीद, के.के. गोस्वामी वगैरह सहयोगी कलाकार बाड़े आ सीमा सिंह के आईटम गीत बा. कुल मिला के कुमार विकल के इ फिलिम भरपूर मनोरंजन करावत बिया.\nमिथिलेश अविनाश के नया धमाका ‘बलम बलवान’


गैस सिलिण्डर – टटका खबर\nतीन साल का भीतरे हर परिवार के गैस सिलिण्डर\nकेन्द्र सरकार के कहना बा कि साल 2018 ले देश के हर परिवार का लगे गैस कनेक्शन हो जाई. साल 2016 के ‘एलपीजी उपभोक्ताओं का साल’ घोषित कइले बिया सरकार. सरकार के योजना बा कि बिल भुगतान आनलाइन होखे लागो आ गैस सिलिण्डर पारदर्शी होखो जेहसे खरीदे वाला के पता लाग जाव कि ओह में


गरियवला आ झनकला से कवनो फायदा नइखे – Anjoria\nगरियवला आ झनकला से कवनो फायदा नइखे\nNov 1, 2010 असहमत, असहमति जाहिर करे के सीमा, नाराजगी\nभोजपुरी के सबले बड़हन नेटवर्क जय भोजपुरिया डॉट कॉम आ भोजपुरिया डॉट कॉम भोजपुरी गायिका कल्पना पर आरोप लगवले बा कि ऊ ओह लोग के गारी दिहले रही. कवनो आदमी के एह आचरण के कवनो तरह से जायज ना ठहरावल जा सके आ जब आरोपी कल्पना जइसन बड़ गायिका होखसु तब त अउरो ना.\nअँजोरियो पर कुछ बदजात लोग आपन संस्कार देखा जाला. एही चलते कुछ दिन पहिले हम जरुरी कर दिहले रहीं कि जबले रउरा लॉगिन ना करब तब ले कवनो टिप्पणी ना लिख पायब. बाकिर एकाध गो बदतमीज आदमी का चलते जायजो पाठक के परेशानी ना देखल गइल त बाद में बन्धन हटा लिहनी.\nकुछेक बेर पहिलहू कह चुकल बानी आजु फेर दोहरावे के जरुरत आ गइल बा कि कवनो वेबसाइट भा नेटवर्क ओकरा संचालक के मंच आ मीडिया हऽ. ई ओकरा पर निर्भर करत बा कि ऊ का प्रकाशित होखे दी का ना. एहमें राउर कवनो कहना नइखे चले वाला. मंजूर बा त रहीं ना त जाये खातिर स्वतंत्र बानी. बाकिर गरियवला आ झनकला से कवनो फायदा नइखे. ओकरा से बस राउर सुभाव के पता चली. आ गारी केहू देव ओकर भर्त्सना होखे के चाहीं, हमहू करब.\nएह मौका पर इहो बतावत चलीं कि अँजोरिया भोजपुरी में काम करे वाला हर आदमी, संस्था, संगठन के प्रोत्साहित करेले, करत आइल बिया, करत रही. बस एकरा के अपना पब्लिसिटी खातिर इस्तेमाल करीं दोसरा के गरियावे खातिर ना. हँ मुद्दा के विरोध अलग बाति बा. अँजोरिया के कोशिश रहेला कि उहो भाव सामने आवे दिहल जाव जवना से हम सहमत नइखीं. एह चलते कई बेर दुनु पक्ष के बाति सामने आवे दिहल जाला. हँ, अगर कबो लागल कि कवनो बाति में दू गो पक्ष का बीच के असहमति अतना बड़ बा कि असहमति पर कवनो सहमति ना हो पाई त ओह हालत में अँजोरिया चुप लगा जाले, चुप लगा जाई.\nOne thought on “गरियवला आ झनकला से कवनो फायदा नइखे”\nचलीँ एह मुद्दा पर हमहूँ चुप्पी साध लेत बानी ।\nLeaveaReply to Mukesh Yadav[C.A.T, Branch-CIVIL,ROORKEE(UTTRAKHAND)]Said...\tCancel reply


भोजपुरी फिल्म आखिरी रास्ता के संगीत जारी – Anjoria\nभोजपुरी फिल्म आखिरी रास्ता के संगीत जारी\nपिछला दिने भोजपुरी फिल्म “आखिरी रास्ता” के संगीत एगो रंगारंग कार्यक्रम में मुंबई का ट्रायो डिजिटल स्टूडियो में रिलीज कइल गइल आ एह मौका पर निरहुआ के एगो नया फिलिम के, जवना के अबही नाम नइखै फाइनल भइल, के मुहुर्तो करावल गइल. “आखिरी रास्ता” में नायक दिनेश लाल यादव निरहुआ गँवई नवजवान के किरदार कइले बाड़न. उनका साथे तीन गो नायिका बाड़ी, पाखी हेगडे, मोनालिसा, आ रिंकू घोष. म्यूजिक रिलीज का मौका पर तीनो नायिका निरहुआ का साथे मौजूद रहली. “आखिरी रास्ता” के निर्माण प्रियंका पिक्चर्स का बैनर में के एस साईं बाबा कइले बाड़न आ निर्देशक हवें जी सुब्बाराव. विनय बिहारी आ प्यारेलाल यादव के लिखल गीतन के संगीतबद्ध कइले बाड़न राजेश रजनीश. निर्माता निर्देशक के दावा बा कि फिल्म बहुते मनोरंजक बन रहल बा. (स्रोत : प्रशान्त निशान्त)\nAakhiri Rastaa : Music released


टटका खबर (बुध, 19अगस्त 2015, बलिया-छपरा) – टटका खबर\nटटका खबर (बुध, 19अगस्त 2015, बलिया-छपरा)\nहवाई अड्डा पर पीएम मोदी के स्वागत करत बिहार के मुख्यमंत्री नीतीश कुमार\nबलिया के दुबहड़ डिग्री कालेज आ सतीश चंद महाविद्यालय के विद्यार्थी काल्हु मंगल का दिने अपना अपना काॅलेज के भ्रष्टाचार आ मनमानी का खिलाफ कलेक्ट्रेट पर प्रदर्शन कइले. एह लोग के शिकायत बा कि दाखिला खातिर मंजूर सीट घटा दीहल गइल बा आ मनमाना तरीका से नाम लिखल जात बा.\nरसड़ा-कासिमाबाद सड़क पर नीबू का लगे मंगल का दिने भइल सड़क हादसा में बाइक से आवत संवरा गांव के मनोज के मौत हो गइल. एकरा बाद नाराज लोग दू घंटा ले सड़क जाम क के राख दीहल.\nबिल्थरारोड के दलित नवही के हत्या का बाद विरोध में बवाल करे वाला दू गो अउर आरोपियन के पुलिस गिरफ्तार कर लिहलसि मंगल का दिने.\nमनियर दियारा में सोमार देर रात करीब दू दर्जन डकैत तीन गो मवेशी खोल ले गइलें. गाँव वाले घेरे के कोशिश कइलन त फायरिंग करत निकल गइले सँ.\nयूपी के पंचायत चुनाव से पहिलही मतदाता सूची में हेरफेर करा के गोटी सेट करावे में लागल बा कुछ लोग. हालत ई बा कि जिनका चुनाव लड़े के रहुवे से अब आपन नाम मतदाता सूची में फेरू से शामिल करावे खातिर परेशान बाड़ें. काहे कि सेटिंग क के ओह लोग के नामे काट दीहल गइल बा वोटर लिस्ट से.\nगाजीपुर के ताड़ीघाट-बारा सड़क पर रेवतीपुर गांव का लगे मंगल का दिने भोर में एगो ट्रक के चक्का सड़क पर धँस गइला का चलते दुनू ओर चार घंटा ले जाम लाग गइल.\nगाजीपुर के करंडा इलाका के शिवदासी चक में एगो नौ बरीस के लड़िकी के बंदूक के गोली लाग गइल. गोली के चलावल आ ओकरा कइसे लागल एकर जानकारी नइखे मिलल. बाद में घवाहिल लड़िकी के वाराणसी के अस्पताल में भरती करावल गइल बा.\nआजमगढ़ के फूलपुर कस्बा में संविदा पर काम करे वाला एगो लाइनमैन सबस्टेशन से शटडाउन ले के काम करत रहुवे तबहिए बिजली चालू क दीहल गइल आ ओकर मौत हो गइल. एकरा बाद नाराज लोग लखनउ मेन रोड जाम क के बवाल मचा दीहल. सीओ आ एसडीएमे को पिटाई हो गइल. कोतवाल आ सिपाही त घवाहिल भइबे कइले.\nसारण जिला के सलहां गाँव के एगो अदमी अपने दामाद पर अपना बेटा के हत्या करे के आरोप लगावत केस कइले बाड़न. पुलिस एक केस में डेरनी थाना के रसूलपुर गाँव के सुबोध सिंह के गिरफ्तार क लिहले बिया.\nसारण जिला के मांझी उत्तर टोला के कपिलदेव सिंह उत्क्रमित मध्य विद्यालय के प्रधानाध्यापक ओमप्रकाश पाण्डेय के मौत हार्ट अटैक का चलते हो गइल. बतावल जात बा कि मंगल का दिने स्कूल से लवटत घरी बरखा में घेरइला पर एगो पलानी में रुक गइले आ ओहिजे बइठले बइठल ढिमला गइलन जवना का बाद उनुका के लेके मांझी पीएचसी दउड़ल लोग बाकिर ओहिजा डाक्टर उनुका के मरल बता दिहले.\nमंगल का दिने छपरा जं. आ अगल बगल के टीसनन पर जम के मजिस्ट्रेट चेकिंग अभियान चलावल गइल आ करीब डेढ़ सौ बिना टिकट लोग से अस्सी हजार रुपिया जुरमाना वसूलल गइल.\nमंगल का दिने सारण जिला के महाराजगंज से सांसद जनार्दन सिंह सिग्रीवाल एकमा के ज्योति सेंट्रल स्कूल परिसर में कौशल विकास योजना के उद्घाटन कइले. एह केन्द्र पर कारीगर, मैकेनिक, इलेक्ट्रिशियन वगैरह बने के प्रशिक्षण लेके लोग आपन रोजगार शुुरू कर सकी.\nसिवान के जेपी चौक पर ट्राफिक नियम के ना माने वाला मोटरसाइकिल चलावे वाला लोग का खिलाफ अभियान चला के दस जने के पकड़ल गइल.\nगोपालगंज पुलिस महावीरी अखाड़ा जुलूस में नचनियन के नाच पर रोक लगा दिहले बिया. मेहरारू बने के नाचे वालन के पकड़ के कार्रवाई करे के चेतावनी दीहल गइल बा. मंगल का दिने आर्केष्ट्रा संचालकन के बोला के एक बात के जानकारी दिहलसि पुलिस.\nभोजपुर के अगिआव बाजार इलाका के अइना गांव का लगे कुछ अपराधी एगो नवह मुन्ना के गोली मार दिहले. ओकरा के अस्पताल में भरती करावल गइल बा.\nसासाराम आरा रोड पर पटेल कालेज का नियरा एगो वाहन मोटरसाइकिल के धक्का मार दिहलसि जवना से ओह पर अपना भाई संगे जात एगो औरत के मौत हो गइल आ भाई घवाहिल होके अस्पताल में भरती करावल गइल बा.\nसासाराम आ डेहरी आन सोन टीसनन के देखभाल आ विकसित करे के जिम्मा अब निजी कंपनी के दीहल जाई.\nलुई बर्जर घूस काण्ड में गोवा के पिछला सरकार के मुख्यमंत्री रहल कांग्रेसी दिगंबर कामत के एगो विशेष अदालत से अगवाह जमानत मिल गइल बा.\nफिलिम ‘मसान’ चूमाचाटी कइला का बाद चरचा में आइल अभिनेत्री श्वेता त्रिपाठी के कहना बा कि एह तरह के सीन करत घरी ऊ सहज ना रहि पावस.\nहमेशा से अपना टेढ़ चाल खातिर चरचा में रहेवाला पाकिस्तानी उच्चायुक्त अब्दुल बासित फेरू आपन अनेरपंथी देखावत हुरियत के नेतवन के बतियावे खातिर नेवतले बाड़न. पिछला बेर एही हरकत का बाद भारत पाकिस्तान संगे होखेवाला बातचीग के नकार दिहले रहुवे.\nराष्ट्रपति प्रणब मुखर्जी के पत्नी शुभ्रा मुखर्जी के आखिरी संस्कार आजु बुध का दिने दिल्ली के लोधी रोड वाला बिजली शवदाह घर में करा दीहल गइल.\nपुणे के फिल्म अउर टेलीविजन संस्थान में प्रदर्शन करत पाँच गो छात्रन के गिरफ्तार कर लिहल गइल बा. पिछला कई साल से पढ़ाई का नाम पर संस्थान में रहे वाला छात्र पिछला कई महीना से बवाल क के रखले बाड़न.\nTags: News in Bhojpuri, छपरा, टटका खबर, बलिया, भोजपुरी में खबर., सारण


चांदनी चोपड़ा के ‘बलम बलवान’ अविनाश शाही – Anjoria\nApr 27, 2014 बलम बलवान\nए .ए .ए मीडिया एंटरटेनमेंट के बैनर तले बनी भोजपुरी फ़िलिम ‘बलम बलवान’ निर्देशक मिथिलेश अविनाश के नया धमाका ह. एकर शूटिंग पूरा हो गइल बा. कुल दस गो गाना बा एहमें जवना के उदित नारायण, कल्पना, मोहन राठौर, सोनाली, ममता, अनामिका, आ प्रियंका गवले बाड़ी.\nफिलहाल एह रोमांटिक एक्शन ड्रामा वाली फिलिम के पोस्ट प्रोडक्शन के काम होखत बा. बहुत जल्दिए एकरा के रिलीजो कइल जाई.\nनिर्माता अब्बास अली अंसारी, लेखक एबी मोहन, निर्देशक मिथिलेश अविनाश, गीतकार विनय बिहारी, राजेश मिश्रा, अशोक सिन्हा अउर मुन्ना दुबे, संगीतकार छोटे बाबा, नृत्य गुरू संतोष सर्वदर्शी, छायांकन कर्ता डी .के .शर्मा, आ फाइटमास्टर हीरा यादव.\nमुख्य कलाकार – अविनाश शाही, चांदनी चोपड़ा ,अब्बास अली अंसारी ,राज कपूर शाही ,हीरा यादव प्रमोद गोस्वामी, नीलम पाण्डेय, बबलू यादव, सीमा सिंह, ग्लोरी.


जया बच्चन – टटका खबर\nलखनऊ 09 मार्च (वार्ता). राज्यसभा चुनाव में समाजवादी गोल के उम्मीदवार जया बच्चन आजु आपन परचा दाखिल कर दिहली. विधानभवन के सेंट्रल हाल में जया बच्चन के परचा दाखिल करत घरी पार्टी अध्यक्ष अखिलेश यादव के सांसद पत्नी डिंपल यादव, किरणमय नंदा, अभिषेक मिश्रा आ राजेंद्र चौधरी के अलावे सुब्रत राय सहारा मौजूद रहलें. परचा


भदोही – Page2– Anjoria\nभदोही (Page 2)\nनई दिल्‍ली में आजु एम्‍स के दीक्षान्‍त समारोह के संबोधित करत प्रधानमंत्री नरेन्‍द्र मोदी डाक्टर लोगन से कहलन कि ऊ लोग हमेशा याद राखे कि ओह लोग के डाक्टर बनावे में गरीब जनतो के पइसा लागल बा. पीएम अनुसंधान के कमी प चिंता जतवले आ अनुसंधान पर जोर देबे केपूरा पढ़ीं…\nयूपी राज्यपाल काल्हु सोमार का दिने आपन तीन महीना के कार्यकाल के रिपोर्टकार्ड पेश कर के एगो नया परंपरा के शुरूआत करीहें. कांग्रेस अध्यक्ष सोनिया गांधी आजु अतवार का दिने हरियाणा आ महाराष्ट्र में पार्टी के हार सकारत कहली कि कांग्रेस दुनू राज्य में ‘रचनात्मक आ सतर्क करे वाली भूमिका’पूरा पढ़ीं…\nउत्तर प्रदेश के लोक निर्माण मंत्री शिवपाल सिंह यादव गाजीपुर-आजमगढ रोड के तुरते मरम्मत करावे के निर्देश दिहले आ कहले कि सैदपुर जमांनियां पुल के निर्माण तेजी से करावल जाए आ रौजा बि्रज के दिसम्बर ले हर हाल में पूरा बना के उद्घाटन करा लिहल जाव. यूपी सरकार राज्य केपूरा पढ़ीं…\nटटको में टटका खबर : 17 अक्टूबर 2014, शुक\nपांच मैच के सीरीज चारे मैच में सिमटा गइला का बाद आजु भारत के क्रिकेट टीम हिमाचल प्रदेश क्रिकेट संघ का मैदान पर खेलल सीरीज के चउथका एकदिना में वेस्टइंडीज को 59 रन से हरा दिहलसि आ सीरीज पर 2-1 से कब्जा क लिहलसि. बिहार के मुख्यमंत्री जीतन राम मांझीपूरा पढ़ीं…\nटटको में टटका खबर : 16 अक्टूबर 2014, बियफे\nमहाराष्ट्र के कांग्रेसी नेता सोनिया गाँधी का लगे ओरहन ले के जइहें कि पृथ्वीराज चह्वाण का बयान से कांग्रेस के बड़का नेतन के छवि खराब भइल बा. चह्वाण कहले रहलन कि आदर्श घोटाला में उ कुछ ना कइलन काहे कि बड़ नेता लोग का खिलाफ कुछ करब त कांग्रेस केपूरा पढ़ीं…\nटटको में टटका खबर : 15 अक्टूबर 2014, बुध\nपहिले आ आपा के नेता रहल शाजिया इल्मी बुध का दिने भाजपा नेता सतीश उपाध्याय का संगे दिल्ली में स्वच्छता अभियान में शामिल भइली. बिहार में रोहतास जिला के काराकाट इलाका के मोहनपुर गांव में कुछ दबंग लोग मामूली झगड़ा में एगो दलित के जिंदा जरा दिहल. बिहार के मुख्यमंत्रीपूरा पढ़ीं…\nटटको में टटका खबर : 14 अक्टूबर 2014, मंगल\nप्रधानमंत्री नरेंद्र मोदी के ‘मेक इन इंडिया’ के आगा बढ़ावत राष्ट्रपति प्रणव मुखर्जी नार्वे के निवेशकन से भारत के नया नीतियन के भरपूर फायदा लेबे के नेवता दिहले. अमेरिका के अदालत में वीजा धोखाधडी के मामिला में अझूराइल भारत के राजनयिक देवयानी खोबरागडे विदेश मंत्रालय से बिना अनुमति के एगोपूरा पढ़ीं…\nटटको में टटका खबर : 13 अक्टूबर 2014, सोमार\nकांग्रेस के प्रवक्ता पद से हटावल गइल नेता शशि थरुर कहलन कि पार्टी के फैसला सिर माथे बाकिर उनुका के जबाब के मौका मिले चाहत रहे. जवन भइल तवना में उनुका के आपन पक्ष राखे के मौका ना मिलल. बिहार के मुख्यमंत्री जीतन राम मांझी कहलन कि अगिला विधानसभा मेंपूरा पढ़ीं…\nइलाहाबाद टीसन पर सीआरपीएफ के एगो सिपाही ट्रेन का आगा कूद के जान दिहलसि. नीतीश कुमार कहलन कि भरप पसारे वाला गद्दी पर आ गइले आ जनता के नीक दिन आइल चाहे ना झाड़ू के नीमनका दिन जरूरे आ गइल. प्रधानमंत्री नरेन्द्र मोदी के वाराणसी दौरा हुदहुद का चलते रद्दपूरा पढ़ीं…\nटटको में टटका खबर : 11 अक्टूबर 2014, शनिचर\nवेस्टइंडीज के 48 रन से हरा के भारत सीरीज में बराबरी कइलसि. भारत के सात विकेट पर 263 रन का मुकाबले वेस्ट इंडीज के पूरा टीम 215 रन पर आउट. देश के करोड़ो हिन्दू सुहागिन आजु अपना मरद के लमहर उमिर के कामना करत करवा चौथ के व्रत रखली. दोसरापूरा पढ़ीं…


खुश बाड़ी रानी चटर्जी – Anjoria\nभोजपुरिया परदा के चर्चित नायिका रानी चटर्जी एह घरी बहुते खुश बाड़ी. आखिर होखसु काहे ना? जब उनुकर हालिया रिलीज ‘साली बड़ी सतावेली’ आ ‘गंगा जमुना सरस्वती’ बाक्स आफिस पर सफल भइल बा त. ‘साली बड़ी सतावेली’ एह घरी पूरा बिहार में शानदार व्यवसाय करत बा. एह फिलिम में रानी साली के केन्द्रीय भूमिका में बाड़ी आ उनुकर जीजा जी बाड़ें सुपरस्टार रवि किशन. मेहरारुवनो के रानी के भूमिका खूब पसंद आवत बा. रानी एहू ला खुश बाड़ी कि एह फिलिम के निर्देशक उनुकर असली जीजा दिलआवेज खान हउवें. ‘गंगा जमुना सरस्वती’ ओ में रानी के भूमिका के खूबे सराहल जाता.


विद्यार्थियन के लैपटॉप भा टैबलेट देबे वाला योजना में फेर बदल – टटका खबर\nविद्यार्थियन के लैपटॉप भा टैबलेट देबे वाला योजना में फेर बदल\nचुनाव जीते खातिर बहुते तरह के वादा कर चुकल सपा के सरकार बनते समुझ में आवे लागल बा कि भाषन देबे आ राशन बाँटे में का फरक होला. से पहिले बेरोजगारी भत्ता योजना में फेर बदल कर दिहल गइल आ अब लैपटॉप टैबलेट बाँटे के योजना में तरह तरह के तरीका अपनावल जात बा. अब पहिले कुछ चुनल गाँव, कवना आधार पर से अबहीं साफ नइखे, के विद्यार्थियन के लैपटॉप बाँटल जाई तब दोसरा के. आ ओहु में पहिले सरकारी इंटर कॉलेज तब सहायता प्राप्त कॉलेज, पहिले मदरसा तब संस्कृत विद्यालय के विद्यार्थियन के दिहल जाई.\nTags: लैपटॉप भा टैबलेट


मनोज द्विवेदी के कट्टा चलिए गइल दुपट्टा पर – Anjoria\nअभिनेता मनोज द्विवेदी एगो सफल अभिनेता का संगही संग बढ़िया मनईओ हउवन. जवने काम करेले बहुते सोच विचार के आ बढ़िया से.\nमनोज द्विवेदी हर किरदार के बढ़िया से कर देखावेले. मनोज आपन कैरियर ‘गंगा मिले सागर से’ फिलिम में नकारात्मक किरदार से शुरू कइलन बाकिर दोसरकिए फिलिम मशहूर निर्देशक राजकुमार आर पाण्डेय के ‘कंगना खनके पिया के अंगना’ में अभिनेता विनय आनंद के साथ बतौर नायक आपन हाजिरी दर्ज करा दिहलन. तब से ले के अबले सकारात्मक, नकारात्मक, नायक, सहनायक आ कामेडियन हर तरह के किरदार रूपहला परदा पर जी लिहले बाड़न.\nहाल ही में बिहार, मुंबई आ गुजरात में सफलता से रिलीज एम आई राज निर्देशित फिलिम ‘कट्टा तनल दुपट्टा पर’ में बतौर नायक मनोज द्विवेदी अपना ड्रीम गर्ल के खोजत दर्शकन के मन मोह लिहलन. राखी सावंत आ कपूर के बनावल एह फिलिम में मनोज के ड्रीम गर्ल अभिनेत्री श्री कनकनी बनल बाड़ी. साथ में बाड़न रवि किशन, पवन सिंह, शुभी शर्मा, शहबाज़ खान, माया यादव अउर बृजेश त्रिपाठी.\nPrevious Post: राउडी रानी\nNext Post: इलाहाबादी बाला अंजली श्रीवास्तव कच्चे धागे में बन्हा गइली


गोली चलाए वाला के लोग पीट के मुआ दिहल – टटका खबर\nरोहतास जिला के अमझोर का बसडीहा गांव में होली मिलन कार्यक्रम का दौरान शुक का देर रात कुछ लोग में झंझट हो गइल जवना में एक आदमी गोली चला दिहलसि. एह पर ओहिजा मौजूद लोग ओह हमलावर के पीट पीट के मुआ दिहल. मरे वाला हमलावर गाँवे के मोती साव के बेटा मनोज कुमार बतावल जात बा. जबकि घवाहिल लड़ीका विजेन्द्र पाल के बेटा मनीष कुमार पाल ह. कहल जात बा कि एह झंझट का पीछे प्रेम प्रसंग बा. मनोज गाँवे के एगो बिआहल औरत के ले के पर साल भाग गइल रहुवे आ साल भर बाद लवटल रहे.


रजिस्ट्रेशन सेक्शन में घंटन चलल फाइलन के जांच. हाईकोर्ट के निर्देश पर शुक का दिने पड़ल विश्वविद्यालय में छापा. संबद्ध कॉलेजन में अनुदान वितरण में भइल गड़बड़ी के दोषी के गिरफ्तारी ना भइलो से नाराज बावे हाई कोर्ट.\nश्रीधर दास देवरहा बाबा श्रीधर दास डिग्री महाविद्यालय के तीन गो छात्र हाईकोर्ट में गोहार लगवले बाड़ें कि पास हो गइला का बादो ओह लोग के मार्क्स शीट नइखे देत विश्वविद्यालय. एही गोहार प अदालत केस दर्ज करे के आदेश दिहले बिया. छापेमारी का बाद विजिलेंस डीएसपी कामैद प्रसाद अउर पीएन सिंह तीनों छात्रन के कागजात जब्त क के ले गइल. एहिजा से निकल के टीम डीबीएसडी कॉलेज कदना में जाके ओकरा प्राचार्य, कर्मी आ छात्रनो से पूछताछ कइलसि.


गरदा उड़ा देब खातिर आइटम डांस के शूटिंग करवली संभावना सेठ – Anjoria\nगरदा उड़ा देब खातिर आइटम डांस के शूटिंग करवली संभावना सेठ\nरंग दर्शनी बैनर तले बनत भोजपुरी फिलिम ” गर्दा उड़ा देब” के शूटिंग के आखिरी शेडयुल प्रसिद्ध आइटम गर्ल संभावना सेठ के उपर फिल्मावल गीत से पूरा कइल गइल.\nनिर्माता सुखजीत सिंह “धामी” कहलन कि एह फिल्म के बेहतरीन बनावे के सफल कोशिश भइल बा आ संभावना सेठ के डांस कमाल के बा. दर्शकन के संभावना सेठ के ठुमका बहुते नीक लागी. कहलन कि एह बढ़िया आ स्वस्थ मनोरंजन देबे वाली फिलिम के दर्शकन के प्यार दुलार भरपूर मिली.\nफिल्म के सह निर्माता हउवें – आर० के० श्रीवास्तव, सुनील श्रीवास्तव आ पियूष नवानी. निर्देशक हउवन रजनीश झांजी. झांजी कहलन कि एहमें हीरो शशिमोहन सिंह उम्दा अभिनय कइले बाड़न जवन काबिले तारीफ बावे.\nदाऊद इब्राहिम के भोजपुरिया लुक\nभोजपुरी के सबले हॉट अदाकारा भइली रिंकू घोष


गुलाब थिएटर बिहार में सितम्बर में रिलीज होखी – Anjoria\nजफर कमाल के फिलिम “गुलाब थिएटर” सितम्बर महीना में बिहार में रिलीज होखे वाल बा. एकर निर्माता मेंहदी हसन आ लेखक-निर्देशक कमर हाजीपुरी हउवें.\n"गलवा तोहार टमाटर हउ गोरिया" के सितंबर में रिलीज


चरचा में बाड़न ब्रजेश त्रिपाठी – Anjoria\nसिनेमा भोजपुरी का परदा पर पिछला तीस साल से काबिज आ भोजपुरी सिनेमा के खलनायक आ चरित्र अभिनेता, जे के सबही मानेला, ब्रजेश त्रिपाठी एह घरी खूबे चरचा में बाड़न. हर बड़की भोजपुरी फिलिम में ब्रजेश के जलवा देखे के मिलत बा. एह साल के सबले बड़हन हिट ‘जान तेरे नाम’ में खेसारीलाल के पिता का भूमिका ला सराहल जात ब्रजेश ‘रणवीर’ में अपना जिनिगी के अबले के सबले बढ़िया भूमिका में नजर आइल बाड़न.\nब्रजेश त्रिपाठी एह साल रंगबाज राजा, सौगंध गंगा मईया के, ज्वाला मण्डी, एक बिहारी सौ पे भारी, रखवाला, दयाल निहलानी क भोजपुरी फिल्म, आँधी तूफान, यादव पान भण्डार, कर्जा माटी के, गुलाब थिएटर, काहे भईलन सजन परदेसिया, दबंग दमाद समेत अनेके फिलिमन में खास खलनायक का भूमिका में नजर अइहें.\nआजुकाल्हु ब्रजेश त्रिपाठी निर्देशक राजू के पवन सिंह स्टारर ‘राखेला शान भोजपुरिया जवान’ में मुख्य खलनायक के भूमिका निभावत बाड़ें आ एकरे शूटिंग में व्यस्त बाड़ें.\nरामाकांत प्रसाद क ‘जानवर’


अक्टूबर 7, 2010 कविता, देवी गीत, भोजपुरी\nतहरा दरश के जुटी कब सुजनिया, देवी हो मइया ना\nबानी तहरे शरनिया, देवी हो मइया ना.\nलछिमी के रूप बरिसावेला धनवा\nदुखियो के खूब अगरावेला मनवा\nहमनी के दुख के मिटी कब कहनिया, देवी हो मइया ना\nखुशहाल जिंदगनिया, देवी हो मइया ना.\nभव भव विभव पराभवकारिनि\nबिस्वविमोहिनि स्ववस बिहारिनि\nतुलसी के सुर में करींले पुजनिया, देवी हो मइया ना\nआके तहरे शरनिया, देवी हो मइया ना.\nजग के कोलाहल में जीव छटपटाला\nतब शारदा रूप परगट हो जाला\nसुर में मगन होले झूमेले दुनिया, देवी हो मइया ना\nकइके तहरो पुजनिया, देवी हो मइया ना.\nतहरे प लागल नयनवा ए मइया\nआइल विमल बा सरनवा ए मइया\nमन के बीराना में बाजी पैजनिया, देवी हो मइया ना\nकहिया छिटकी चंदनिया, देवी हो मइया ना.\nमेहरारुअन के जतन से बचल बिया भोजपुरी


बतकुच्चन – १०७ – Anjoria\nबतकुच्चन – १०७\nApr 25, 2013 बतकुच्चन\nहँसुआ के बिआह में खुरपी के गीत, हिंदी का पेपर में गणित के सवाल. हो सकेला कि आजु के बतकुच्चन रउरो कुछ अइसने लागे. पिछला दिने तीन जगहा बम फटला के खबर आइल. अमेरिका के बोस्टन, पाकिस्तान के पेशावर आ भारत के बेंगलुरु से. एह तीनो में बहुत कुछ एके जइसन होखला का बावजूद बहुत कुछ अलगा बा. एह बम धमाकन के आवाज हमरो कान में गूँजल आ अबहियों गूँजत बा बाकिर ओहु ले अधिका आवाज पिछला दिने नीकु जी का भाषण से उठल. संगे रहि के घात करे वाला संघतियन का तरह नीकु हमेशा से नमो का खिलाफ रहल बाड़न. बाकिर बात हम एकरो ना करब. बात करब आजु टोपी आ टीका के. टोपी पहिरला आ पहिरवला के टीका कइला, लगवला, आ लगावे के.\nओह दिन नीकु जी का भाषण में कहल गइल कि देश चलावे खातिर कबो टीको लगवावे के पड़ी आ कबो टोपीओ पहिरे के पड़ी. देश के राजनीति कवन हद ले टोटरम बनत चल गइल बा एकर ई बड़हन नमूना बा,. टोटका कइल टोटरम कहल जाला. अगर लागे कि केहु टोना क दिहले बा त ओह से बचे बचावे ला टोटका भा टोटरम कइल जाला. बाकिर वोट बैंक हथियावे खातिर परिश्रम ना कर के कमे मेहनत में कुछ टोटरम कर के हथिया लिहल जाव एकरे कोशिश में समेटा गइल बा आजु के राजनीति. ना त टोपी पहिरल अतना बड़हन मुद्दा ना बन जाइत. टोपी पहिरला आ पहिरवला में फरक होला. आ टोपी पहिरावलो दू तरह के होला. एगो में सम्मान देखावे करे खातिर सामने वाला के टोपी पहिना के इज्जत दिहल जाला त आम बोलचाल का भाषा में केहु के बुड़बक बनावे का बारे में कहल जाला कि टोपी पहिरावत बाड़ऽ का?\nटोपी का संगे टीका क बात कहल गइल रहे. त चलीं कुछ टीको पर टीका कर लिहल जाव. टीका के एक रुप एगो जमाना से साहित्य में चलत आइल बा जब कवनो बात समुझावे खातिर ओकर टीका लिखात रहुवे. भगवद्गीता के अनेके टीका मौजूद बाड़ी सँ, जवना में हर टीकाकार अपना अपना अंदाज में गीता पर टीका कइले बा, माने कि ओकरा के समुझावे के कोशिश कइले बा. दोसर टीका उ भइल जवन लिलारे लगावल जाला. चंदन भा भभूत के टीका. बिआहल मेहरारू मँगटीका पहिरेली सँ जवन माँग पर टिकल रहेला. टिकल आ टीकल के मतलब अलग अलग होला. टिकल माने कवनो आधार पर ठहरल आ टीकल माने कि टीका लगावल. अब टीका कई तरह के हो सकेला. एक टीका त ऊ जवन लिलारे लागेला आ दोसरका ऊ जवन डाक्टर लोग कवनो रोग से बचावे खातिर लगावेले. जइसे कि चेचक के टीका लागत रहे एक जमाना में आ टीबी के टीका आजु ले लागत बा. बाकिर का अइसनको कवनो टीका बनल बा जवन आम आदमी के लगावल जा सके नेतवन के पसारल बीमारी से बचाव खातिर ? शायद ना, आ शायद बनहु ना दीहें ई नेता लोग. जइसे कि आजु ले महिला आरक्षण बिल कानून ना बन सकल, जइसे कि आजु ले सेकुलरिज्म के परिभाषित ना कइल गइल. अदालतो इहे कहि के रहि गइल कि सेकुलरिज्म एगो लचीला अवधारणा ह आ एकरा के अइसहीं रहे दिहल जाव. आ एकरे परिणाम ह कि सेकूलर राजनीति टीका लगावे आ टोपी पहिरावे के टोटरम ले सिमट के रहि गइल बा. जय हिन्द !


» मुख्य समाचार» बिहार: बाप के सामने बेटी और पत्नी से गैंगरेप, नीतीश कुमार के सुशासन पर सवाल!\nCopyright © 2017-2022 Khulasa Post - All Rights Reserved. | RNI No. : CHHHIN/2016/74923 KHULASA POST | Powered by : Softbit Solution Visits : 4051044


जय भोजपुरी डॉट कॉम का बारे में... - JaiBhojpuri.com\nPosted by Admin on September 27, 2012 at 3:07pm\nसब केहु के प्रणाम आ जय भोजपुरी, रउआ लोगन के सुचित कइल चाह तानी कि कुछ अपरिहार्य कारणवश जय भोजपुरी डॉट कॉम अगिला कुछ दिन ले संभवत: आंशिक/पुर्ण रुप से बंद रह सकेला। हमनी का अपना ओर से हर संभव प्रयास कइ रहल बानी, ताकि एह समस्या के टालल जा सके, लेकिन अब ले कवनो उपाय नइखे लउकत। चूंकि रउआ भी जय भोजपुरी परिवार के एगो महत्वपुर्ण सदस्य हईं, ओह से ई जानकारी रउआ के दिहल जा रहल बाटे। संकट के एह घडी में राउर साथ हमनी खातिर महत्वपुर्ण बा, अउर हमनी के आशा बा कि बहुत जल्दिये सारा समस्या के निदान होई, अउर ई साइट एगो नया कलेवर में रउआ लोगिन के सामने आई। राउरे आपन,एडमिन Views: 164\nComment by नबीन भोजपुरिया ( NB ) on September 27, 2012 at 8:10pm एडमिन जी प्रनाम आ जय भोजपुरी संकट के एह घडी मे हम रउरा संगे बानी , नीमन बाउर सब जिनगी मे देखे के मिलेला आ ओह से निपटे खाति मय आदमी के संगे चले के परेला आ हम इहे बिनवत बानी की जल्दिये ई संकट के घरी टरि जाई । आ एह साईट के नया कलेवर मे देखे के इंतेजार रही । जय भोजपुरी Comment by Ashutosh Ranjan on September 27, 2012 at 9:06pm एडमिन जी प्रणाम,\nबहुत दुखद नीयुज बा इ...कई हाली पढ़नी हाँ..कुछ कहे पूछे चाहत रहनी हाँ..लेकिन संकोची स्वभाव हर बेरी बीच में आ जात रहल हा....\nयदि रउरा बुरा ना मानी त कारण जान सकेला आदमी? यदि हमनी खातीर कुछऊ बस में होई त प्रयास करे के प्रयास कईल जाई..काहे से की आपन घर के बंदी के नाव सुन के ही रोंवा सिहर जात बा.\nजय भोजपुरी Comment by अभिनन्दन गुप्ता on September 27, 2012 at 11:04pm admin ji tani khul ke batai\nhamara ta bechaini dha le le baaa Comment by sanjay panday on September 28, 2012 at 11:21am edmin ji parnam aa jai bhojpuri |\nkavano bhi samasya hoi ta hamani raua ke sath bani|\njai bhojpuri .com hamara ke bahut kuch sikhavale ba bahut kuch milal ehija se hamara |ta ham harmesha raua\nsath bani aa bagwan se prarthana ba bahut jald niman fir milo |\njai bhojpuri jiya bhojpura |\nraur apan sanjay pandey Comment by Rajeev Mishra "राजीव भोजपुरिया" on September 29, 2012 at 11:40am एडमिन जी प्रणाम ,\nसुख दुःख त आवत जात रहेला घरी बदलेला इ त प्रकृति के नियम ह औरु संगी साथी सब एही मे चिन्हाला बाकि हमनी के त एगो परिवार बानीं जा परिवार के सभ सदस्य एह घरी में परिवार के संगे बा निस्वार्थ भावना से हम रउरा संगे बानीं ..........३ दिसम्बर के कार्यक्रम के बाद एह विषय पे चर्चा होई औरु एगो निष्कर्ष तक चन्हुपल जाई !\nरउरा एह सराहनीय कार्य के पहल के जरावल दिया के बुताये ना दिहल जाई ओह दिया से जेकरा से हमनी के बहुत कुछ देखनी जा पढनी जा लिखनी जा आपना संस्कृति औरु समाज के बारे मे जननीं जा आपना ओर से पूर्णत: सहयोगी रहब !\nजय भोजपुरी जिया भोजपुरी ! Comment by शशि कुमार सिंह (SHASHI) on September 29, 2012 at 12:06pm प्रणाम जय भोजपुरी,\nजान के बहुत दुःख भैइल,सुख दुःख त आवत जात रहेला आ हर समस्या के समाधान भी होखेला ,\nजैसे की राजीव भईया कहनी ह .३ दिसम्बर के कार्यक्रम के बाद एह विषय पे चर्चा कैल जाव ओहिजे से निष्कर्ष तक चन्हुपल जाई !\nसंकट के एह घडी मे हम परिवार के संगे बानी\nजय भोजपुरी Comment by संजीव सिंह on September 29, 2012 at 12:37pm एडमिन जी प्रनाम,\nगरहण त सूरूज भगवान पर भी कुछ देर तक ले लाग जाला...।\nऐह संकट के घडी मे हम रउआ संगे हमेशा ठार बानी। विश्वास करी ऐह संकट से हमनी जरूर पार पाऐम सन।\nजय भोजपुरी Comment by sanjay kumar singh on September 30, 2012 at 7:05pm एडमिन जी प्रणाम ,\nपरिवार के एगो बेटा अपना रहते आपन घर ढहे ना देला । एह घर में हंसे खेले बोलेवाला हजारन गो संतानन के रहते एह घर पर कवनो संकट नैखे आ सकत । अगर आइबो करी त टिक नैखे सकत । संकट के एह घडी में हम रौवा साथे बानी । निश्चित रूप से ई समस्या हमनी के इच्छशक्ति आ एकजुटता के सामने ना टिकी ।\nजय भोजपुरी Comment by Brij Kishor Tiwari on October 1, 2012 at 1:45pm jai bhojpuri aa pranaam ADMIN jee ...............kuchh bujhaat nayikhe ki eh blog par kaa likhi ..............bhagwaan se ihe prarthnaa baa ki ........jawan bhi musibat hokho ....tar jaao ..........aa jawan maksad leke chalatani .....oh me kaamyaab hokhi .... ..........\njai bhojpuri .......... Comment by Bishwajit yadav on October 4, 2012 at 9:57pm जय भोजपुरी\nसुख दुख: त जिनगी के हिस्सा ह हमनी रउरा साथे बानी जा चाहे सुख हो या दुख: हो Comment


बंगड़ गुरु के मिललीं नानी – भोजपुरी साहित्य सरिता\nबंगड़ गुरु के मिललीं नानी\n” का बंगड़ भइया,काहें सोकतायिल हउवा।एतरे त एतना चहकेला कि चिरई-चुरुंग फेल।आज काहें उदासल हउवा भाय ?” मिंकू बंगड़ गुरु के आगे -पीछे चलत परिकरमा करत रहलन बाकिर बंगड़ चुप।\n” आजकल लगन क दिन ह भइया।एतना सादी-बियाह होत ह कि पापा नेवता-हँकारी करत हलकान- परेसान हो जात हउवन..त ऊ का ह कि जयिसहीं हम दस-बीस गो रुपैया मांगत हईं कि अगियाबैताल नियन सोंटा लेके मारे धउरा लेत हउवन।उधारी एतना चढ़ गईल ह कपारे प कि सोचते घुमटा आवे लगत ह।तनी चाह-पान क मन रहल ह…..।का बतायीं भइया नसा छूटत ना ह अउर नोकरी -चाकरी मिलत ना ह।” मिंकू क सुर में चाशनी भरपूर रहल बाकिर बंगड़ विरक्त।मिंकू के पान-तमाखू क एतना तलब होत रहल कि बंगड़ क चुप्पी उनके बरदास्त के बाहर रहल।\n” हऊ नीलुवा कुछो कह देलस हे का भइया ?” मिंकू बंगड़ के मन क थाह लिहल चहलन बाकिर बंगड़ मौन-मूक होके चलल चल जात रहलन।\n” अच्छा त हमके पहिलहीं अंज़ाद हो गईल रहल ह कि ऊ तोहरे लायक ना हे।जाए दा भइया अइसन कुल आवल -जायल करीहन, मन थोर नत करा।चला तनी चौरसिया के दूकान ओरी…जंहवा मुंह में बीड़ा घुलल कि तहवाँ पीड़ा भुलल..।” मिंटू चौरसिया के दूकान ओरी दू डेग बढ़वलहीं रहलन कि बंगड़ उनकर कालर पकड़ के चार डेग पीछे खींच लियइलन।\n” का बे ! हम चुप का हैं कि तुमको सुतार हो गया है। तब ले बकर-बकर किये पड़े हो…आंय ।” मिंटू जान गयिलन कि बंगड़ क्रोध में हउवन काहें कि जब बंगड़ क्रोध में रहेलन त खड़ी बोले लगेलन।\n” अच्छा जाएदा बंगड़ भइया अब ना बोलब… हमके कुछ काम इयाद आ गईल ह।” मिंटू कालर में कसायिल जात कंठ से मिनमिनात रहलन।\n” आछा! तो अब तुमको काम इयाद आ गया…आंय।जब मुफ़ुत में पान कचरने के फिराक में थे तो काम नहीं आया.. जाओ ससुर हम जानते हैं कि हमहीं केहू के काम आ जाँय त आ जायँ अउरी केहू हमरे काम नहीं आने वाला।देख लिए सबका सेवा-टहल करके… ससुर दू कौड़ी की इज्जत नहीं है घरे -बहरे ।” बंगड़ मिंटू क कालर छोड़ के एगो पेड़ के नीचे भुँइयां आलथी-पालथी मार के आसन जमा लिहलन।अब मिंटू फिरो पान-गुटखा के तलब से परेसान बंगड़ के फिकिर में बूड़त -उतरात कहलन-\n” का भईल भइया.. केहू कुछ कह दिहलस ह का ?” मिंटू बंगड़ के कान्ही प हाथ ध के दुलार देखावत कहलन।बाकिर बंगड़ चुप आसमान निहारत रहलन।\n” भइया हम का कहत हईं कि हमहन के ई इंटर – बीए क पढ़ाई से त नोकरी -चाकरी मिली ना।चला कवनो काम -धंधा खोजल जाय।\n” कवन काम करबे बे …।झाड़ू -बुहारू करबे कि तरकारी क ठेला ठेलबे..आंय..।” ओतना देरी में पहिली बेर बंगड़ ठठा के हसलन अउर मिंकू मगन होके स्वास-स्वास में पान-गुटखा क आस धरे लगलन।\n” भइया हम का कहत हईं कि चला चलल जाय चौरसिया भइया के दूकान ओरी।चाह -वाह पी के अराम से उंहवे कुछ पलानिंग करेके।” बंगड़ मिंकू क तलब जानत रहलन एहि से ऊ जेतना बार चौरसिया क नाम ले ई टाल जायँ-\n” उँहा कवन पलानिंग करबे बे ,इंहवे कर।आज हमार मन ना ह ओह ओरी जाये क।सबेरे-सबेरे अइसन काण्ड हो गईल ह कि दीमाग अबहीं ले ख़राब ह।” बंगड़ माथ प हाथ फेरत कहलन।\n” का भयल भइया ?” मिंकू केहू तरे भइया के पटा के पान खायल चाहत रहलन।एहि से उनके झेले खातिर तैयार बइठल रहलन।\n” अइसन आज एगो बुढ़िया उल्लू बनवलस हे कि नत पूछ।”\n” बुढ़िया …आंय केकर मजाल ह कि तोहके उल्लू बना दिही।उहो बूढ़ -ठूढ़।”\n” अरे का बतायीं रे..।” बंगड़ अफ़सोस करत कहलन\n” बतावा न ?” मिंकू क जिग्यासा अब गगन छुवे लगल रहल।\n” सबेरे-सबेरे टहरत चौकाघटवा ओरी गईल रहलीं।हऊ जवन ठेकवा ह न सरबवा क ओकरे लग्गे चहुँपलीं त का देखत हईं कि एगो सराबी नसा में धुत्त दुकनिया के समने लोटल रहल।”\n“त का ऊ बुढ़िया के तंग करत रहल ?”\n” हम कुल नौटंकी उंहवे निमिया क पेड़वा तरे ठाढ़ होके देखत रहलीं।”\n“त का भयल ?\n” चौरहवा किहाँ जवने टेम्पू रुके ओही में बइठल लइकियन के उ सरबिया हाथ में बोतल लहरावत इसारा करे कि आवा पी ला।”\n” तब का हमार मन करत रहल कि जायीं दू डंटा मारी ससुर के कुल्ह नसा हिरन हो जाय।”\n” त मरला का ?…कहीं ओही बुढ़िया क बेटवा त ना रहल ऊ ?”\n” ना ”\n“काहें ,अइसन कुल नसेड़िन के त लोटा-लोटा के कूटे के चाही।” मिंकू हाथ घुमा-घुमा के मारे के मुद्रा आ गईल रहलन।\n“अरे हम कुछ करीं-कहीं कि ऊ बुढ़िया अटुववा में से निकल के बहरे आईल अउर सरबिया ओरी जाए लगल।हमके लगल कि सरबिया के मारे जात हमहूँ पाछे -पाछे धउर अयिलीं।”\n“फिर का,ऊ काण्ड भईल कि अबहीं ले हमार रोवां खड़ा हो जात ह।”\n” अइसन का भईल ?” मिंटू मुँह फड़ले बंगड़ ओरी से कवनो धमाका क इंतज़ार करत रहलन।\n” अरे का बतायीं।जब बुढ़िया सरबिया के लग्गे चहुँपल त सरबियो चिहा के ओके ताके लगल।हमहूँ क्रोध में रहलीं।बुढ़िया कुछ बोले ऐसे पहिले हमही सरबिया के गारी-फक्कड़ देवे लगलीं।”\n” ठीके त कइला।बुढ़िया खुस हो गईल होई ? ”\n“ना यार।कुल उलटा हो गयल?”\n” अइसन का भयल भइया ?”\n” अरे जयिसहीं हम सरबिया के मारे खातिर थपरा तनलीं कि बुढ़िया तड़ से मारत त बा एहि गाल प।” बंगड़ आपन दायाँ गाल आगे बढ़ा के मिंटू के देखवलन।\n” ओह ..बाकिर मरलस काहें ? ”\n” थपरा मार के कहलस कि जब दू घोंट पिए के फीरी (फ्री) में मिलत रहल ह त तू काहें लंगड़ी मरले ह मुंहफुकना।”\n“आंय.. का बात भइया गज़ब… अरे कास कि हमहूँ रहल रहतीं उँहा।मज़ा आ जात गुरु ,एक बंगड़ के संगे दोसर बंगड़ क बंगड़ई देखे के मिलत।हम का कहत हईं भइया कि जरूर ऊ कवनो जमाने में तोहार नानी रहल होइहन।एके कविता में अइसे कहल जा सकता ह , बंगड़ गुरु के मिललीं नानी ,कुल बंगड़ई हरलीं नानी।’ मिंटू ठठा के हँसत रहलन।एह आनंद के आगे ऊ पान-तमाखू क तलब भुलाय गयल रहलन।\nबतकूचनडॉ सुमन सिंह


जे राह देखावे उहे आदर्श होखेला, कहना बा जीतेन्द्र यादव के – Anjoria\nआज के त चलन बन गइल बा भोजपुरी में कि पहिले गायक आ फेर नायक. का रउरो अभिनय का मेदान में एही राहे अइनी ?\n– ना, बिल्कुल ना. हम भारतेन्दु नाट्य अकादमी (लखनउ) से अभिनय के प्रशिक्षण लिहनी. ओहिजे हमार भेंट डायरेक्टर रविकांत जी से भइल जे हमरा के अपना फिलिम “बिगुल” के नायक ला चुन लिहनी.\nसिनेमा भोजपुरी में अभिनय में आपन कइसन भविष्य देखत बानी ?\n– अभिनय के परिभाषा त होले बाकिर भाषा ना. अभिनय तो चार्ली के मूक अभिनयो में रहल. रउरो समुझ सकीलें कि अभिनय भाषा पर निर्भर ना होके. एहसे जबले हम अपना अभिनय से न्याय करत रहब तबले हमार भविष्य सुरक्षित बा.\nबिगुल में अपना किरदार क बारे में कुछ बताईं.\n– नमन फिल्म्स के “बिगुल” में हम सोनू नामके मज़दूर बनल बानी जेकरा बाप क जमीन भूमाफिया हथिया लिहले बाड़ें. हालात का मजबूरी से सोनू के मुंबई में रिक्शा चलावे आवे पड़त बा अपना बापे का जमीन पर बनल फैक्टरी में मजदूरी करे पड़त बा.\nअच्छा यादव जी, शूटिंग के कवनो वाकया बा जवन रउरा बतावल चाहब ?\n– हँ. जब हमनी का घूरपूर इलाहाबाद में यमुना नदी के बीच में बनल सुजामन देव के मंदिर पर शूटिंग करत रहीं त एक बेर मधुमाछियन के झुण्ड यूनिट पर जबरदस्त हमला कर दिहलसि. कई लोग के हॉस्पीटल में भरती करावे के पड़ल रहुवे.\nआज क जमाना में का साफ सुथर फिलिम निकहा बिजनेस ना कर पावेली सँ ?\n– करेली सँ. बिल्कुले करेली सँ आ ओह फिलिमन से अधिका जवन फूहड़पन आ दुअर्थी गीतन आ संवादन के हद पार करे वाली फिलिमन के होला.\nआपके आदर्श के हऽ?\n– रवि जी, जेहीसे हमरा कुछ सीखे के मिलेला उहे हमार आदर्श होला. हम त इहे मानीलें कि आदमी के आदर्श उहे होला जे राह देखावे.\nपाठकन ला कवनो सनेस ?\n– हम आप सभ का हिरदा में जगह मागत बानी अपना अभिनय के बल पर. जइसे आपके नेह हमरा के रंगमंच से सिल्वर स्क्रीन पर ले आइल ओइसने नेह हमरा मिलत रहे राउर.\nOne thought on “जे राह देखावे उहे आदर्श होखेला, कहना बा जीतेन्द्र यादव के”\nsanjay bhushan says:


अभिभावत्व ग्रहण, विद्यालय भर्ना अभियान फोटो सेसन आ मिडियाबाजी – Aapan Birgunj\nshambhu kumar प्रकाशित मिति - Apr 26, 201850\nवीरगन्ज, १३ बईशाख ।\nविद्यालय के पहुंच से वाहर रहल १३ गो बालिका सब के आजु फेन अभिभावकत्व ग्रहण कइल गइल बतावल गइल बा । विद्यालय भर्ना अभियान के तिव्रता देत वीरगन्ज महानगपालीका के अनेकन विद्यालय सब मे विहफे के आयोजित कार्यक्रम मे मुख्य मन्त्री लालबाबु राउत गदी से २ जना के, नगर प्रमुख विजय कुमार सरावगी से ९ जना बालिका के, उधोगपति जगदिश अग्रवाल से १ जना बालक आ वडा अध्यक्ष श्यामबाबु चौरसिया से एक जना बालिका के अभिभावकत्व ग्रहण कइल गइल ह ।\nमुख्यमन्त्री गदी से आदिती कुमारी आ मनिषा कुमारी, नगर प्रमुख सरावगी से संध्या महरा चमार, सिता कुमारी, रुपान्ति कुमारी, निकी कुमारी, पुनम कुमार धानी कुमारी, काजल कुमारी, नेहा कुमारी आ आरती कुमारी के अभिभावकत्व ग्रहण कइल गइल ह । अहीसही उधोगपति जगदिश अग्रवाल से रोशन साह आ वडा अध्यक्ष श्यामबाबु चौरसिया से चांदनी ठाकुर के अभिभावकत्व ग्रहण कइल गइल बा ।\nप्रदेश सरकार के बेटीपढाइ बेटी बचाइ अभियान आ वीरगन्ज महानगपालीका के से सुरु भइल बालबालिका अभियान के तिव्रता देवे के उदेश्य से वीरगन्ज के नेपाल राष्टिय विद्यालय नगवा, रामधेनु तिवारी आधारभुत विद्यालय छपकैया आ त्रियुद्ध माध्यमिक विद्यालय मे आयोजित कार्यक्रम मे बालवालिका सब के अभिभावकत्व ग्रहण करेके साथे विद्यालय मे अध्यनरत लडका लडकी सब के पाठ्यपुस्तक सामग्रहि समेत वितरण कइल गइल बा ।\nकार्यक्रम मे बोल्त मुख्यमन्त्री लालबाबु राउत गदी खास करके मधेस मे पुरुष महिला विच विद्यमान रहल असमान्ता के अनत्य के खातिर बेटी पढाइ बेटी बचाइ अभियान सुरु कइल गइल बतइनी । यी अभियान सब केहु के मिले के तिव्रता के साथ अगाडि बढावे के आहवान करत उहां के वालिका सब के उथ्थान के खातिर प्रदेश सरकार से अनेकन रचनात्मक कार्यक्रम लिआवे बतइनी ।\nनगर प्रमुख वीजय कुमार सरावगी विद्यालय के पहुच वाहर रहल वालवालिका सब के अध्यन अध्यापन के खातिर विद्यालय भर्ना अभियान के तिव्रता देवे के बतइनी । नगर प्रमुख सरावगी महानगरपाली मे रहल ५ हजार बालबालिका सब के विद्यालयमा भर्ना करावे साथे आर्थिक अवस्था कमजोर रहल ३ हजार बालवालिका सब के अभिभावकत्व ग्रहण से शिक्षा मे आर्थिक सहयोग मिल्लेके बतइनी ।\nएसे पहिले राष्ट्रिय बिद्याय भर्ना तथा अभिभावत्व ग्रहण अभियान के सुभारम्भ करे विज्ञान प्राविधि तथा शिक्षा मन्त्री गिरिराजमणी पोखरेल भी वीरगंज आइल रनी । श्री नेपाल राष्ट्रिय बिद्यापिठ श्रीपुर मे आयोजित उहां के प्रमुख आतिथ्यता मे भइल कार्यक्रम मे भी १४ गो बालबालिका के अभिभावकत्व ग्रहण भइल रहे त उ लडका लडकी सब के फुल के माला लगावत किताब भी बाटत फोटो सेसन भइल रहे ।\nबिद्यालय भर्ना अभियान आ अभिभावकत्व ग्रहण कइल बहुत बढिया बा मगर कुक्ष बुधजिवि लोग के ई अभियान समझ नइखे आइल । ओलोग के कहनाम बा की जब सामुदायिक बिद्यालय सब मे माध्यमिक शिक्षा तक निशुल्क पढाई होला त अभिभावत्व ग्रहण काहे लाय । एतना तक त निशुल्क किताब भी बिद्यार्थी सब के मिलेला ।\nदोसर बात की प्रधान मन्त्री आ मन्त्री लोग त देश के सब लडका लडकी अभिावक होला, उ लोग के सब के जिम्मेवारी बा त १-२ गो बालबालिका के अभिभावकत्व ग्रहण काहे ? सब के साझा अभिभावत्व ग्रहण होखेवाला साझा अभियान काहे ना ? आकी खालि स्कुल सब के कार्यक्रम मे पुग के फोटो सेसन आ मिडिया बाजी कइला से होजाई । बरु एकराले अच्छा सामुदायिक बिद्यालय सब के सुदृढ तर्फ अभियान चलित आ गरिब, दलित, विपन्न समुदाय के बालबालिका सब के निशुल्क पाठ्य पुस्तक वितरण जइसन कापि कलम भी देहल जाइत त अवर अच्छा रहीत की ?


शाहरुख़ जइसन भूमिका में अवधेश मिश्रा – Anjoria\nजुलाई 1, 2010 अवधेश मिश्रा\nबरसो पहिले शाहरुख़ खान के एगो फिल्म आईल रहुवे डर. एह फिल्म में शाहरूख के किरदार प्यार में पागल एगो मनोरोगी के रहुवे. कुछ अइसने किरदार भोजपुरीओ में नज़र आवे वाला बा.\nभोजपुरी के सबसे लोकप्रिय खलनायक आ भोजपुरिया बैडमेन का नाम से मशहूर अभिनेता अवधेश मिश्रा जल्दिये प्यार में पागल मनोरोगी का भूमिका में नज़र अइहें. अमेरिकन कंपनी पन फिल्म्स के भोजपुरी फिल्म जरा देब दुनिया तोहरा प्यार में में अवधेश मिश्रा फिल्म ला हीरोइन शिखा से पागलपन का हद तक प्यार करत बाड़े. ओने शिखा रवि किशन से प्यार करत बाड़ी. अपना प्यार शिखा के पावे खातिर अवधेश बहुते खून खराबा करत बा बाकिर जइसन कि फिल्मन में अमूमन होला हिरोइन आखिरकार हीरोवे के मिलत बिया.\nअवधेश कहतारे कि फिल्म के निर्देशक धीरज कुमार उनका किरदार के जीवंत बनावे खातिर ढेरे मेहनत कइले बाड़न. अमेरिकन तकनीक से बनल भोजपुरी के एह पहिलका फिल्म जरा देब के संगीत आजु काल्हु बहुते लोकप्रिय हो रहल बा. राजेश रजनीश का संगीत से सजल एह फिल्म के गीतकार विनय बिहारी, श्याम देहाती आ प्यारेलाल हउवें. फिल्म में तीन गो आइटम सोंग बा जवना के सीमा सिंह, तस्लीम, आ कोमल ढिल्लन पर फिल्मावल गइल बा.\nफिल्म एही महीना बिहार में रिलीज़ होखे जा रहल बिया.


भेडिहारी अस्पताल के अवस्था नाजुक, कर्मचारी बइठे लाय टेबुल आ बिरामी चेक करेलाय बेड तक भी नइखे – Aapan Birgunj\nshambhu kumar प्रकाशित मिति - May 22, 201800\nपर्सा, ८ जेठ ।\nपर्सा के कालिकामाई गाउँपालिका के वडा नं. २ मे रहेल स्वास्थ्य चौकी भेडिहारी के अवस्था दयनिय भइला पर भी सम्बन्धीत निकाय आ जनप्रतिनिधि के ध्यान पुगे नइखे सकल । अस्पताल मे कर्मचारी बइठेलाय फर्निचर तक नइखे त बिरामी के चेक करेलाय ठावं भी नइखे । अस्पताल मे अहवे ३ जने आ अनमी २ जने कर्मचारी बा त एगो खाली टुटल टेबुल बा ।\nअस्पताल मे पुगला पर कर्मचारी सब बेन्च पर बइठ के काम कर रहल देखेके मिलल । अस्पताल के दुअ गो रुम बा जवना मध्य एगो रुम मे ओपिडि सेवा आ एगो मे प्रशासन शाखा संचालन बा । जवना मे ओपिडि सेवा खातिर टुटल टेबुल प्रयोग कइल गइल आ बगल मे ही रहल वडा कार्यालय से कुर्सी लिआके प्रयोग कइल गइल स्वास्थ्य चौकी इन्चार्ज अशेसवर महतो बतइलन ।\nअस्पताल के अवस्था बारे बहुती बेर वडा कार्यालय आ गाँव कार्यपालि के कार्यालय मे जानकारी करावला पर भी तक अवस्था सुधार ना हाखे सकल उ बतइलन । कमति मे २ गो टेबल आ १२ गो कुर्सी रहित त अस्पताल संचालन मे सजिलो होइत महतो बतइलन । एगो टेबुल ओपिडि सेवा आ एगो प्रशासन शाखा के खातिर बहुती जरुरी रहल उनकर कहनाम रहे ।\nएहिसही कमतिमे २ गो हुइल चेयर भी जरुरी रहल बतइलन । एहिसही अस्पताल मे ड्रेसिङ करे खातिर रुम समेत ना रहल अनमी सुमित्रा सुबेदी बतइली । अस्पताल मे पानी खाएवाला फिल्टर, एमसी चेक करेवाला के भी समस्या रहल सुबेदी बतइली । सुबेदी के अनुसार अस्पताल मे ग्रभावति महिला सब के चेकअप करेलाय बेड ना भइला से, ओपिडि मे एक जने बिरामी के चेकअप होरहल समय दोसर बिरामी अइला पर समस्या होरहल बा ।\nउ कहली अस्पताल के ओपिडि कक्ष से सब के बाहर निकाल के बिरामी देखे के बाध्यता रहल बा । एहिसही अस्पताल मे कार्यालय सहयोगि भी ना भइला से समस्या होरहल उनकर कहनाम बा । ई बिषय मे प्रमुख प्रशासकिय अधिकृत देवनाथ से बुझला पर अस्पताल के अवस्था बारे अपना थाह ना भइल बतावत अवस्था बुझ के समस्या समाधान करे के बतइलन ।\nगाँव कार्यपालिका के स्वास्थ्य प्रमुख योगेन्द्र प्रसाद चौरसिया से बुझला पर अस्पताल के अवस्था बारे थाह रहल बतावत बजेट अभाव के कारण समस्या समाधान करे ना सकल गइल प्रतिक्रिया देहलन । आ.व. २०७४/०७५ के निति, बजेट आ कार्यक्रम खातिर स्वास्थ्य तर्फ ५० लाख बराबर के कार्यक्रम देहला पर भी १० लाख के कार्यक्रम मात्र पारित भइला से समस्या भइल बतइलन ।\n१० लाख मे औषधी खरिद आ क्षय रोग सम्बन्धी कार्यक्रम खाली रहल बतावत उ गाँवपालिका कार्यालय संग रहल फर्निचर खरिद के बजेट से तत्काल के खातिर खरिद करेलाय बोर्ड बैठक मे प्रस्ताव लेजाए के बतइलन ।


भोजपुरी गायिका कल्पना के मिलल चार गो नामांकन – Anjoria\nमार्च 4, 2011 कल्पना, गायिका, भोजपुरी\nदेश के मशहूर संगीत सम्मान समारोह “बिग आई एम ए स्टार अवार्ड” में लोक संगीत के चार गो शीर्ष में भोजपुरी गायिका कल्पना के म्यूजिक अलबम “आगे बिलईया पीछे छठि मईया” के नामांकन मिलल बा. रिलायंस आयोजित एह समारोह के जूरी में जावेद अख्तर जइसन शख्सियत शामिल बाड़े आ अतना प्रतिष्ठित पुरस्कार समारोह में नामांकित होखला पर कवनो गायक गायिका खुशी से झूम उठी. इहो पहिलके बेर भइल बा कि एह संगीत पुरस्कार खातिर कवनो भोजपुरी अलबम के नामांकित कइल गइल बा. भोजपुरी के लोकप्रिय गायिका हिन्दी फिल्मनो में गावेली. हालही में अक्षय कुमार के “खट्टा मीठा” आ अजय देवगन के “आक्रोश” फिल्म खातिर कल्पना के गावल गीत खूब लोकप्रिय भइल बाड़ी सँ. पुरस्कार समारोह मुंबई में एही ११ मार्च के होखे जा रहल बा.\nरविकिशन के नासिर हुसेन सम्मान\n3 thoughts on “भोजपुरी गायिका कल्पना के मिलल चार गो नामांकन”\nमई 4, 2011 को 12:41 अपराह्न पर\nthis is good news for bhojpuri world\nharidavar yadav कहते हैं:\nमार्च 7, 2011 को 10:23 पूर्वाह्न पर\ndear our bhojpuri faimaly hamre taraf se sabke ram ram\nमार्च 5, 2011 को 10:11 पूर्वाह्न पर\nई त कल्पना जी के विरोध करेवाला लोगन खातिर बड़ी शुभ समाचार बा . असम के कोईलिया भोजपुरी संगीत के डाल-डाल पे फुदुकत बिया .आ अपन मीठी -मीठी सुर के तान दुनिया भर के लोगन के कान में भरत बिया . भोजपुरी संगीत के शिखर तक पहुँचावे में कल्पना के बहुत बड़हन योगदान बा .


कुछ ‘चिरकुट’ आ ‘जमानत जब्त’ नेता बिहार में विकास के झूठा प्रचार करतारे: कीर्ति आज़ाद – भोजपुरी मंथन\nभारतीय जनता पार्टी से निलंबित दरभंगा के सांसद कीर्ति झा आज़ाद शनिवार के बिहार सरकार प जोरदार हमला बोलले अवुरी कहले कि नीतीश सरकार बिहार में विकास के झूठा प्रचार करतिया जबकि विकास के कवनो काम राज्य में नईखे होखत।\nबिहार के उपमुख्यमंत्री सुशील कुमार मोदी के वाहवाही लूटे खाती झूठा प्रपंच रचे वाला नेता बतावत कीर्ति कहले कि उ तुरंत-फुरन्त के लोकप्रियता अवुरी वाहवाही लूटे खाती रोज नाया प्रपंच अवुरी प्रचार करत रहेले।\nनीतीश कुमार के करीबी अवुरी पछिला बेर कीर्ति आज़ाद के खिलाफ दरभंगा से जदयू के टिकट प लोकसभा चुनाव लड़ेवाला संजय झा के इशारा-इशारा में ‘चिरकुट’ अवुरी ‘जमानत जब्त’ नेता बतावत कहले कि जमीन प कुछ नईखे लेकिन हवा में झूठा प्रचार होखता कि बिहार में विकास हो रहल बा।\nकीर्ति कहले कि आज कुछ ‘जमानत जब्त’ नेता प्रचार करतारे कि उ दरभंगा से विमान सेवा शुरू करवावे के प्रयास कईले लेकिन सच त इ बा कि मिथलांचल आ बिहार के बहुत नेता के संगे हम 2014 में प्रधानमंत्री नरेंद्र मोदी के लगे गइल रहनी अवुरी विमान सेवा शुरू करे के मांग कईले रहनी।\nदरभंगा से शुरू होखेवाली यात्री विमान सेवा प सवाल खाड़ा करत कीर्ति आज़ाद कहले कि पटना के अलावे पछिला पांच साल में कतहू एको एयरपोर्ट के नींव ना परल। एको एयरपोर्ट ना शुरू भईल। आज तक दरभंगा से बिहारी के भीतरी खाती एको उड़ान ना शुरू भईल, अयीसना में ढेर के आशा कईल अपना के धोखा दिहल बा।\nएकरा से पहिले शुक्रवार के कांग्रेस उदय के दावा करत कीर्ति आज़ाद केंद्र सरकार अवुरी प्रधानमंत्री नरेंद्र मोदी प निशाना सधले। शुक्रवार के मीडिया के संबोधित करत कीर्ति आजाद प्रधानमंत्री नरेंद्र मोदी आ पार्टी के काम करे के तरीका प सवाल उठवले अवुरी पार्टी प दोहरा मापदंड अपनावे के आरोप लगवले।\nउ कहले कि प्रधानमंत्री नरेंद्र मोदी हरेक आदमी 15 लाख रुपया देवे के वादा कईले रहले, हर साल2करोड़ लोग के रोजगार देवे के वादा कईले रहले, लेकिन का भईल ए वादा के? प्रधानमंत्री बने से पहिले अवुरी प्रधानमंत्री बनला के बाद जवन-जवन वादा जनता के कईल गइल, ओकरा में से एको काहें ना पूरा भईल?\nकीर्ति पुछले कि कहाँ बा 15 लाख रुपया? कहाँ बा2करोड़ रोजगार? बिहार के विशेष राज्य के दर्जा कहाँ बा अवुरी विशेष पैकेज के सवा लाख करोड़ रुपया के का भईल? उ कहले कि जनता सरकार अवुरी पार्टी के जुमलाबाजी से त्रस्त हो गइल बिया अवुरी अब कांग्रेस के उदय होखे वाला बा।\nजम्मू कश्मीर अवुरी सीमा पार से होखत गोलीबारी के मुद्दा उठावत कीर्ति कहले कि गृहमंत्री राजनाथ सिंह चार साल से कहतारे कि जम्मू-कश्मीर के स्थिति के जल्दीए ठीक क लिहल जाई, लेकिन सच्चाई त कोसो दूर बिया। हालत त जस के तस बा।\nबियाह के दुसरे दिन दूल्हा के नईहर में छोड़ के दुल्हिन फरार\nजदयू जिद्द पर अड़ल, बड़ भाई के भूमिका अवुरी भाजपा से अधिका सीट के मांग कईलस\nबिहार में तेजी से बढ़त अपराध प रोक ना लागल त नीतीश कुमार के सुशासन के दावा खतम हो जाई\nबिहार सरकार अनट्रेंड टीचर के तुरंत हटावे के आदेश जारी कईलस\nबिहार में पेंशन पावे वाला साढ़े आठ लाख से जादे लोग गायब हो गईले, भारी गड़बड़ी के संकेत, जांच शुरू भईल\nPosted in आलेख Tagged bhojpurimanthan, bihar, Bihar Government, BJP, Darbhanga, Kirti Jha Azaad\n← कांग्रेसी एगो गरीब के बेटा के प्रधानमंत्री के कुर्सी पर नईखन देखल चाहत: भाजपा\nबिहार: जदयू विधायक के गाड़ी समेत बम से उड़ा देवे के धमकी →


जेपी सेनानी लोग के पूरा सम्मान दे रहल बा सरकार : मंगल पाण्डेय | Bhojpuriya Byar\nHome जिला जवार जेपी सेनानी लोग के पूरा सम्मान दे रहल बा सरकार : मंगल पाण्डेय\nजेपी सेनानी लोग के पूरा सम्मान दे रहल बा सरकार : मंगल पाण्डेय\nशैलेश कुमार पाण्डेयMar 01, 2020जिला जवार0\nसीवान/ दरौंदा :- प्रखंड के शेरही गांव में आयोजित जेपी आंदोलन के सिपाही जितेन्द्र राय विद्यार्थी के प्रतिमा के अनावरण बिहार सरकार के स्वास्थ्य मंत्री मंगल पांडे अतवार दिने के कईले । ऐह मौका पर सभा के सम्बोधित करत स्वास्थ्य मंत्री कहले कि जेपी आंदोलन के जे भी सच्चा सिपाही बा उ लोग कबो आपन चिंता ना करेला लोग जेपी आंदोलन के सच्चा सिपाही लोग हमेशा समाज के चिंता करेला लोग । जितेन्द्र राय विद्यार्थी जी हमेशा समाज के सगरी वर्ग के लोग के साथे लेके चलल बानी उहा के दरौंदा क्षेत्र खातिर जवन काम कईले बानी उ हमेशा याद रही . कार्यक्रम में नियोजित शिक्षक लोग के सम्बंध में स्वास्थ्य मंत्री कहले कि अपना बच्चा लोग के भविष्य के ख्याल रखत नियोजित शिक्षक लोग अपना काम पर लौट जाव लोग । सरकार नियोजित शिक्षक लोग के मांग पर सहानुभूति पूर्वक विचार कर रहल बा । बिहार सरकार घर – घर बिजली पहुँचावला के बाद अब हर खेत तक बिजली पहुँचावे में लागल बा । राजद पर कटाक्ष करत मंत्री जी कहले कि आज से पन्द्रह साल पहिले वाला बिहार से अभी के बिहार काफी आगे निकल चुकल बा । मंत्रीजी आगे कहले कि आज- कल के बच्चा लोग से जब ढिबरी के बारे में बोलल जाई तब बच्चा लोग ना बता पाई की ढेबरी का होखेला अब लालटेन के युग समाप्त हो चुकल बा अब त एलईडी बॉल के समय आ चुकल बा । सरकारी अस्पताल भी पहिले से काफी बेहतर हो चुकल बा जाहवा भी डॉक्टर अउरी एनएम के कमी बा ओहिजा भी सरकार बहुते जल्दी डाक्टर अउरी एनएम लोग के बहाली करे जा रहल बा । केंद्र सरकार द्वारा चलावल जा रहल आयुष्मान योजना के तहत जिला में 17 हजार से अधिक लोग के कार्ड दिहल जा चुकल बा जवना के लाभ भी कार्ड धारक लोग के मिल रहल बा । कार्यक्रम के संबोधित करत विधायक कर्णजीत सिंह उर्फ व्यास सिंह कहले कि जितेन्द्र राय विद्यार्थी अपना कर्मठता खातिर हमेशा याद कईल जईहे ।\nजितेन्द्र राय विद्यार्थी जी हमरा जीवन खातिर हरदम रहेब प्रेणना श्रोत : टुन्नाजी पांडेय\nकार्यक्रम के संबोधित करत सीवान भाजपा एमएलसी टुन्ना पाण्डेय कहले कि जितेन्द्र राय विद्यार्थी जी हमारा जीवन खातिर हरदम प्रेणा श्रोत बनल रहेब । उहा के जीवन हमेशा संघर्ष में बीतल बा . विद्यार्थी जी हमेशा गरीब – गुरबा के लड़ाई लड़ले बानी . समाज के हर वर्ग के सम्मान मिलो हर वर्ग के ओकर वाजिब हक मिलो एकरा खातिर विद्यार्थी जी हमेशा प्रयासरत रहल बानी . उहा के देश के एगो सच्चा सिपाही रहनी . उहा के आदर्श के अपना के हमनी के समाज हित में काम करे के बा . आजाद भारत के सबसे बड़का आंदोलन के सेनानी रहनी जितेन्द्र राय विद्यार्थी जी . उहा के सच्चा रूप में एगो शेर के तरह जीवन जियनी . ओकरा बाद कार्यक्रम के संबोधित करत पूर्व सांसद ओमप्रकाश यादव कहले कि जितेन्द्र राय विद्यार्थी जी के सानिध्य में हमनी के बहुत कुछ सीखले बानी जा । अपना संघर्ष खातिर उहा के हरदम जानल जाएब । सभा के भाजपा जिलाध्यक्ष संजय पांडे, भाजपा नेता जितेन्द्र स्वामी, रामाकांत पाठक, योगेन्द्र सिंह, पूनम गिरि, पूनम राय विधार्थी, राहुल तिवारी, विजय गिरि, अनिल तिवारी, वीरेंद्र शर्मा, प्रभुनाथ यादव, संजय यादव, अनूप मिश्र, लोकनाथ यादव, उमाशंकर सिंह, कपिलदेव सिंह, वीरेंद्र सिंह आदि लोग सम्बोधित कईल जबकि सभा के अध्यक्षता रामनाथ सिंह कईले ।\nबगौरा स्वास्थ्य केंद्र के बदहाली के लेके ग्रामीण लोग कईल स्वास्थ्य मंत्री के घेराव\nरविवार के दरौंदा प्रखंड के शेरही गांव में आयोजित जेपी सेनानी प्रतिमा अनावरण करे जा रहल स्वास्थ्य मंत्री मंगल पांडे के बगौरा पंचायत के मुखिया चुन- चुन शर्मा के नेतृत्व में सैकड़ों ग्रामीण लोग उपस्वास्थ्य केन्द्र बगौरा में बदहाली के व्यवस्था के लेके स्वास्थ्य केंद्र के सामने स्वास्थ्य मंत्री मंगल पांडे के रोक के ग्रामीण लोग आपन शिकायत कईल लोग । ग्रामीण लोग स्वास्थ मंत्री से कहल कि ऐह उपस्वास्थ्य केंद्र में स्वास्थ्य सुविधा उपलब्ध नईखे हो पावत । हमेशा ताला लटकल रहेला ।जवना के बाद से स्वास्थ्य मंत्री ग्रामीण लोग के आश्वस्त कईले कि बहुते जल्दी ऐह केन्द्र पर सगरी सुविधा मुहैया करावल जाई । ओने दोसरका ओर स्वास्थ्य मंत्री से पकड़ी पंचायत के मुखिया अनूप मिश्र एगो ज्ञापन देके 10 वर्ष से बन्द पड़ल पकड़ी पंचायत के उपस्वास्थ्य केन्द्र महुवल- महाल में डॉक्टर व एएनएम मुहैया करावे के मांग कईले । ताकि लोग के उपस्वास्थ्य केंद्र के सुविधा मिल सको ।\nPrevious Postसीवान के भाजपा एमएलसी टुन्नाजी पांडेय दिल्ली में राष्ट्रपति शासन लगावे के कईले मांग Next Postअटवा दुर्ग - गाजा - बाजा के साथे निकलल कलशयात्रा , मनमोहक झांकी बनल आकर्षण के केंद्र


आइल पतोहिया भारी रे – Anjoria\nआइल पतोहिया भारी रे\nJan 6, 2011 कविता, भोजपुरी\nपर घर के आसरा कइली मतारी, आइल पतोहिया भारी रे.\nरोएली लोरवा ढारी मतारी, रोएली लोरवा ढारी रे.\nनव महीना दरदिया सहली ,बबुआ के जनमवली\nदेवता-पितर पूजली, शीतला माई के गोद भरवली\nनजर-गुजर ना लागो, केतना मरीचा दिहली जारी रे,\nछ्छ्ने छुधवा माई के, पतोहिया अफरे खाई के,\nदुधे-मलाई में डूबल बा, नकिया अनका-जाई के.\nटुकुर -टुकुर ताकेला अँखिया, कइसन बा लचारी रे\nरोपनी-सोहनी कइली, बबुआ के खूब पढ़वली,\nममता के गोदिया में, एगो सुन्दर फूल खिलवली.\nमुरुझाइल फुलवरिया, फुलवा लोढ़लस बे-विचारी रे.\nकलपत जियरा, हहरत हियरा, डहकत छने-छने रोंवा\nछछनत हाय परनवा बाटे, कइली कवन कसूरवा.\nहाय रे रामजी, हद के लीला तहरो बाटे न्यारी रे.\n11 thought on “आइल पतोहिया भारी रे”\nBahut achcha lagal aapke rachana parhke.Jme gaunke her dukhi maai ke dard safa chittaran kailba.\nChitsa Mehta says:\nसमाजिक दृष्टि से आपकी गीत ‘ आइल पतोहिया भारी रे’ काफी प्रभाव पूर्ण है .माँ की ममता की दर्द का चित्रण अच्छा लगा . बहुत कम साहित्यकार होते है जो लिखने के साथ -साथ पेंटिंग्स भी करते हैं .आपने अपने पेंटिंग्स द्वारा अपने रचना का भाव साफ -साफ दिखा दिया .\nArti Makhija says:\nVery Emotional lines OPG but ending onasad note…Very expressive picture\nVery touched poem and painting is purely shows the feel of poem… owesome..


अगिला अंतर्राष्ट्रीय सम्मेलन के मुख्य अतिथि रहीहें सर अनरुध जगनाथ – Anjoria\nअगिला अंतर्राष्ट्रीय सम्मेलन के मुख्य अतिथि रहीहें सर अनरुध जगनाथ\nमारीशस के राष्ट्रपति आ प्रधानमंत्री रह चुकल सर अनरुध जगनाथ अगिला साल 2015 में वाराणसी में होखेवाला अंतर्राष्ट्रीय भोजपुरी सम्मेलन के मुख्य अतिथि रहीहें. आ खास मेहमान रहीहें भारत के प्रधानमंत्री नरेन्द्र मोदी. सम्मेलन काशी हिन्दू विश्विद्यालय में करावल जाई.\nसर जगनाथ से मिले आइल भोजपुरी प्रतिनिधि उनुका के ई नेवता दिहलें. ई लोग मारीशस में भइल अंतर्राष्ट्रीय भोजपुरी सम्मेलन में शामिल होखे ला भारत से आइल रहुवे.\nप्रतिनिधियन में बी एन तिवारी, अमरजीत मिश्र, अपूर्व एन तिवारी, चन्द्र भूषण राय, मनोज भावुक, सदानन्द शाही, उदेश्वर सिंह आ अवधेश प्रधान शामिल रहले. साथे आइल रहलें मारीशस के स्वास्थ्य मंत्री रहल आ भारतीय प्रवासियन आ विश्व भोजपुरी केन्द्र के अध्यक्ष जगदीश गोबरधन. सभे एह बात ला सर जगनाथ के बड़ाई कइल कि पिछला अतवार के दिहल उनकर भाषण भोजपुरी में रहल.\nडिफाईमीडिया में सुनील गोपाल के लिखल रपट का आधार पर\nPrevious Post: मनोज श्रीवास्तव को मॉरीशस सरकार ने दिया कर्मयोगी सम्मान\nNext Post: मारीशस में गिरमिटहा मजदूरन के अइला के 180वाँ सालगिरह मनावल गइल


कंकाल के रहस्य - 10 - अभय कृष्ण त्रिपाठी "विष्णु" - मैना: भोजपुरी साहित्य क उड़ान (Maina Bhojpuri Magazine)\nHome अभय कृष्ण त्रिपाठी "विष्णु" Katha कंकाल के रहस्य - 10 - अभय कृष्ण त्रिपाठी "विष्णु"\nकंकाल के रहस्य - 10 - अभय कृष्ण त्रिपाठी "विष्णु"\nयस. पी. साहब क आफिस जहाँ यस. पी साहब एगो सब इंसपेक्टर के कुछ समझा रहल बाड़े.\n'डिड यू अण्डरस्टैण्ड..?' (समझ ल कि ना) यस. पी. साहब ओकरा के पूरा बात समझवले के बाद पूछले...\n'यस सर...' (जी हुजूर अच्छा तरह से)\n'ध्यान रहे उसे पता नही चलना चाहिये कि कोई उसके पीछे है...'\n'आप जरको चिन्ता मत किजीये सर उसको जरा भी भनक नहीं न लगेगा...'\n'यू मे गो...' (तू जा सकत बा ड़)\nयही इन्सपेक्टर दुपहरिया में एगो सिनेमा हाल के बहरी पान के दुकान पर खाड़ होके के सिनेमा के टिकट खिड़की के तरफ नजर गड़वले बा जहँवा सोहन टिकट खरीद रहल बा. जब सोहन टिकट लेके हाल के अन्दर चल गइल तब इंसपेक्टर भि तेजी से भितरी गइल आ टिकट खरीद के हाल के अन्दर चल गईल. ए समय उ सादा वेश में रहे से केहु के अंदेसा भी ना हो सकत रहे कि सामने वाला पुलिस वाला बा.\nसिनेमा हाल में अबही सिनेमा शुरु ना भइल रहे से इंसपेक्टर के आसानी से देखा गइल कि सोहन कहाँ बइठल बा. उ सोहन के दू लाइन पीछे बइठ के सोहन पर नजर राखे लागल. तनिका देर बाद जब सिनेमा शुरु होखे के कारण अंधियारा भइल तब इंसपेक्टर के लागल कि केहु सोहन के बगल में आ के बइठल बा.\nकुछ देरी बाद सोहन के बगल में बइठे वाला मनही उठ के बहरी चल गईल. का करे के चाहीं का ना करे के चाहीं के सोच में इंसपेक्टर बइठले रह गइले आ मध्यान्तर हो गइल. मध्यान्तर भईला पर भी जब इंसपेक्टर के सोहन में कवनो हरकत ना देखाई दिहल तब ऊ उठ के सोहन के पंजरा गईले जहाँ पर उनका के दाल में कुछ काला देखाई दिहल. अपना शक पे पुष्टि करे खातिर जब ऊ सोहन के हिलवले तब पता चलल कि सोहन के देहलीला खतम हो गइल बा. उनका त जईसे साँप सूंघ गइल पर अब कुछ ना कइल जा सकत रहे. ओह आदमी के गईले तऽ जईसे युग बीत गइल रहे.\nई घटना के कारण सिनेमा के बकिया खेला बन्द करा दिहल गइल आ कुछ ही देर में पूरा हाल में सिर्फ पुलिस वाला नजर आवत रहन. पुलिस वाला के आपन काम करे के बीच में एक तरफ कोना में पाड़ेजी ठलुआ साथे इंसपेक्टर से पूछताछ में लगल रहले.\n'जब ऊ आदमी सोहन के पास से उठ के गइल तब राउर ध्यान केहर रहे..?' पाड़ेजी सवाल कईले.\nजीऽऽऽऽऽऽऽ?' इंसपेक्टर के बुझाइये ना दिहल कि का जवाब दिहल जाव.\n'हमरा कहे के मतलब रहे कि उ आदमी सिनेमा हाल में ही कहीं दुसरा जगह जाके बइठ गइल कि बहरी अलंग गईल..?'\n'जी हम ओकरा के बाहर के तरफ जात के देखलीं... पहिले हम ई सोच के ध्यान ना देले रहीं कि शायद बाथरुम में गइल होई..'\n'फिर हम सोहन के पास से हटल जरुरी ना बूझलीं..' इंसपेक्टर के चेहरा से लागत रहे कि ऊ जवाब भले दे रहल बा पर ओकरा से जवाब देत बनत नईखे.\n'जवन कि आवे वाला आदमी के लियावल ठंडा पियला के बाद ना जाने कब के खतम हो गइल रहे...'\n'लेकिन वेकिन तोहरा कुछुओ ना बूझाई काहे से कि तोहरा जईसन आधा से ज्यादा आबादी के लागेला कि ऊ लोग सही काम कर रहल बाड़े लेकिन ओह लोग के ओकर फल सही नईखे मिलत..खैर .. तू जा सकत बा ड़..बकिया काम हम कर लेब....'\n'जी.. लेकिन....' ओकरा चेहरा से लागत रहे कि ऊ काफी घबराइल बा.\n'घबरा मत.. तोहार कवनो शिकायत ना करेब.. अब जल्दी से जा...' पाड़ेजी कहले त ऊ चुपचाप सर झुका के चल गइल जेकरा बाद पाड़ेजी ठलुआ से बतियावे लगले..\n'तब हो.. तनि बतई ब कि इनका जगहा तू होख त, त का कर त..?'\n'एम्मे बतावे का हौ गुरु सोहन के त हम कब्बो पकड़ लेइत.. हम त ओकरे पीछे ही जाइत....' ठलुआ आराम से जवाब दिहलस त पाड़ेजी के खुशी भईल.\n'बहुत बढ़िया.. तब चऽल बहरी चलके ओ अदमीये के बारे में कुछ पता लगावल जाये.' कहत के पाड़ेजी बहरी भेरा जाये लगले आ साथे साथे ठलुआ भी पिछिया लिहलस.\nका भइल बहरी गईला के बाद..? का पाड़ेजी के कवनो दुसर सबूत मिलल..? का पाड़ेजी अब भी कमली अउरी सोहन के कतल के गुत्थी सुलझा लिहें.. जाने खातिर इंतजार करीं अगिला अंक के...\nअंक - 95 (30 अगस्त 2016)


डीरेका – टटका खबर\nवाराणसी 06 नवम्बर (वार्ता) रेलमंत्री मल्लिकार्जुन खरगे आजु वाराणसी के डीजल रेल कारखाना में बनल 4500 अश्व शक्ति वाला डुएल कैब मालवाहक डीजल रेल इंजन डब्ल्यूडीजी4डी के विधिवत पूजा का बाद हरियर झण्डा देखा के लोकार्पित कइले. एह मौका प डीरेका के काम से खुशी जतावत रेल मंत्री कहलन कि डीरेका खाली रेल\nवाराणसी के डीजल लोकोमोटिव वर्क्स डीरेका एगो सबले मजजगर आ सबले बड़हन रेल इंजन पटरी पर उतरले बा जवना के हार्स पावर 5500 अश्व शक्ति के बा. अपना स्थापना के स्वर्ण जयन्ती मनावत डीरेका ला ई बड़हन उपलब्धि बा. एह इंजन के बड़हन आकार आ ताकत देखत एकर नाम .भीम. रखाइल बा, एह इंजन में


बोल्डो से बोल्ड – "फूहड़ सनीमा" – Anjoria\nकला, कलाकार, साहित्य, सिनेमा. ई सगरी माध्यम देश आ समाज के नया दिशा आ प्रेरणा देली स. इतिहास गवाह बा कि एह माध्यमन से कईगो सामाजिक क्रांति भइल बा आ सामाजिक बदलाव आइल बा. समाज में सिनेमा अभिव्यक्ति के एगो मजगर माध्यम ह आ एकर असर समाज पर पड़बे करेला काहे कि देश आ समाज के दिशा देबे वाल नवही सिनेमा के देखादेखी करेले.\nपिछला दिने सिनेमाई परदा पर कुछ अइसन फिलिम देखावल गइली स जवन चरचा के विषय बनली स. ख़ास तौर पर ओह फिलिमन के निर्माता-निर्देशकन के, काहे कि ओह लोगन के फिलिम ओह लोग के छवि का हिसाब से ना रहल. एहिजा महेश भट्ट के उदहारण लिहल जा सकेला जे हमेशा अपना फिलिमन में जन आक्रोशवादी नायक के परोसले. अइसन नायक जवन सिस्टम के खिलाफ आवाज़ उठावत रहे आ गरीबन के मसीहा रहत रहे. . साथही उनुका फिलिमन में सामाजिक विसंगतियनो के देखावल जात रहे. बाकिर पिछला कुछेक साल से ऊ आपन नजरिया बदल दिहलन. हाल ई हो गइल कि अपना फिलिम में ऊ पोर्न स्टार सन्नी लियोन के परोस दिहलें. आखिर एकरा के का समुझल जाव ? का आजु के सिनेमादर्शक बदल गइल बा ? का ऊ समाज के सच्चाई देखावे फिलिमन के नकारत जात बा ? आ कि अइसन फिलिम बस रुपिया बिटोरे के लालसा भर रह गइल बा ? सच्चाई जवन होखे बाकिर सोचे जोग बा.\nसास बहू से छोटका परदा पर क्रांति ले आवे वाली एकता कपूरो अपना “डर्टी पिक्चर” में विद्या बालन के मांसल देह के भरपूर प्रदर्शन करवली आ करोड़ो बिटोरली. बहरहाल ई सगरी मुद्दा बहस के बा. बात अगर सिनेमा भोजपुरी के कइल जाव त एहिजो कुछ अइसने बा. खबर बा कि “बेटवा बाहुबली” जइसन हिट फिल्म से भोजपुरी फिल्म इंडस्ट्रीज़ में डेग धरे वाली कंपनी विजसन फिल्म्सो “डर्टी पिक्चर्स” के राहे चल निकलल बिया आ अजय दीक्षित के लेके एगो “फूहड़ सनीमा” बनवले बिया. जइसे महेश भट्ट कैम्प में इमरान हासमी तय होलें वइसहीं विजसन फिल्म्सो में अजय दीक्षित फिक्स बाड़े. “फूहड़ सनीमा” पूरा तरह से एगो मसाला फिल्म ह जवना के निर्देशिक हउवें ब्रज भूषण, जिनकर छवि एह से ठीक उलटा बा. ब्रजभूषण सिनेमा भोजपुरी के अकेला निर्देशक हउवें जिनका कला अउर सांस्कृतिक फिलिमन ला दिहल जाए वाला राष्ट्रीय पुरस्कार मिल चुकल बा. मद्रास एफ टी आई आई से स्नातक ब्रजभूषण सेंसर बोर्डो में आपन सेवा दे चुकल बाड़े. ” कहो ना प्यार है”, “लगान”, “हम साथ साथ है” जइसन फिलिमन के ऊ सेंसर कर चुकल बाड़न. इहे ना भोजपुरी ऊ अबले जवने फिलिम बनवले बाड़ें सगरी सामाजिक, पारिवारिक आ प्रेम रस में डूबल रहली सँ. अब अगर “फूहड़ सनीमा” के पोस्टर देखीं त साफ़े पता चल जाई कि फिलिम में कतना फूहड़ता भरल होई.\nसवाल उठऽता कि का लोगन के मूड बदल गइल बा ? का हमनी के दर्शक लंगटई पसंद करे लागल बाड़ें ? “फूहड़ सनीमा” कतना फूहड़ होई एकर पता त फिलिम के रिलीज होखला का बादे चली. एहिजा इहो जानल जरूरी होई कि ब्रजभूषण विजसन फिल्म्स के सहयोग से कवना फूहड़ता के बात कइले बाड़न? विजसन फिल्म्स के फिलिम “बेटवा बाहुबली” से भोजपुरी में एक्शन फिलिमन के दौर चल निकलल रहुवे आ भोजपुरी के एगो बढ़िया अभिनेतो मिलल रहे. अब देखे के होई कि एह फिलिम “फूहड़ सनीमा” कवन कीर्तिमान बनावत बिया.\nएह फिलिम के निर्माता विजसन फिल्म, आ सह निर्माता आर्यन फिल्म एंड म्यूजिक कं॰.अउर शीतल इंटरटेनमेंट हवे. बहुमुखी अभिनेता अजय दीक्षित के संगे बाड़ी ग्लेमर क्वीन अर्चना सिंह. बतावल जात बा कि फिलिम अगिला महीना रिलीज होखी.\nबहरहाल ब्रजभूषण, अजय आ फिलिम के पूरा टीम के बधाई!.


ए मधेशी तोहर पहिचान का ? – Aapan Birgunj\nए मधेशी तोहर पहिचान का ?\nJyoti Tiwari प्रकाशित मिति - Aug 4, 201670\nपहिचान आखिर चिज का हटे ? काहे केहू आपन संस्कृति के मजाक उडावेला त पारा आसमान पर चढ़ जाला, काहे कवनों आपन पर्व -त्योहार के हसेला त अपने संयमता परसे बश हट जाला आ मन करेला पिठी के बल गिरा के, हुम्चा के तिन-चार झापड लगाई कि केकरो रिति-संस्कृति पर हसल छोड देवे, एहु से ज्यादा खिस त तब उठेला जब केहू केकरो पहिचान, केहूके पहिरन आ सभ्यता से खेलवाड करेला । सारा सहेके सीमा जवाब दे देवेला ओ बेरा ।\nअईसे देखल जाला की आदमी आपन रोज के काम मे एतना ब्यस्त हो गइल बा कि आपन संस्कृति, भाषा आ पहिचान के कइसे जगेर्णा कइल जाओ ई सबके लाए समय ना निकाल पावेला। बहुत लोग मे ई बात के होश नइखे कि आपन संस्कृति लाए अपने से सजग ना भइल जाइ त दोसर समुदाय के लोग नइखे आवेवाला एकर उत्थान करे लाए । दोसर समुदाय के कुछ नेक लोग भले हि अच्छा सोच रखले होखस बाक़िर अधिक लोग राउर संस्कृति, भाषा कुली लोप भइला पर खुशी ही होखेले । परिणाम अपने के आख के सामने बा ।\nअपना-आपके रास्ट्रिय चैनल बतावेवाला मिडिया मे रोज के १-२ घण्टा लाए भी देश के दोसर सबसे जादे बोलेवाला भाषा मैथिली (११.७%) आ तेसर सबसे जादे बोलेवाला भाषा भोजपुरी (९%) के कवनों किसिम के कार्यक्रम देखेके ना मिलेला । अगर भुलचुक से देखे के मिल भी जाइ त ओमे स्थानीय कलाकार के मौका ना देके ई देशके पहुचवाला समुदाय के लोगन के हि बिगबिगी रहेला । आ बडा हि अपहेलित किसिम से प्रस्त्रुती कइल जाला मधेशी सभ्यता, पहिरन आ भाषा के । समय मे हि आपन दायित्व के बोध होखो हमार इहे आशा बा मधेशी भाइ-बन्धु से ।\nआम-जनता भले हि राजनीति के एगो गन्दा खेल बुझत होखे, बाक़िर ई बात के महत्व तब समझ मे आवेला जब सवाल आदमी के पहिचान पर उठेला, तब आदमी सोचेला कि हमनी के समुदाय के भी राजनीतिक पहुच रहित, त कास ई अपहेलना के बिरुद्ध लड सकत रहनी सन् । एहिसे राजनीति मे आवल भी जरुरि बा मधेसी जनता के, एसे दुर कबो ना भागि । एगो महान दार्शनिक चाणक्य कह गइल बाडन कि अगर कवनों युवा कहेला कि राजनीति किचड हटे, त उ किचड के साफ करेके जिम्मा भी उहे युवा जमात के ह । राजनीति मे प्रवेश ना कइला के सबसे बुरा नतिजा इहे ह कि एगो नालायक व्यक्ति रउआ उपर राज करी आ लायक व्यक्ति के गुलाम बनके रहेके परी । बाकिर फैसला अपने के बा , गुलामी करेके बा की कुशल नेतृत्वकर्ता बनेके ।\nमधेश के हर गाव, हर घर मे राजनीतिक चेतना फैलावल जरुरि बा आ पिछ्ला एक दशक से एमे काफी कुछ निखार भी आइल बा बाकिर एतना काफि नइखे । हर गाव मे युवा सचेतना केन्द्र खोल्के मधेश मे युवा जागरण अभियान चलावे के निरन्तर कोसिस करे के चाही । मधेश के प्रतिनिधित्व करेवाला दल के ई दायित्व त बढ़ले बा एकरा साथ् हि मधेश के हर एक पढल-लिखल वर्ग के आपन गाव-टोल आ समुदाय के पिछ्डल समुदाय के जनता के उत्थान मे आवश्यक पहल कइल आ स्थानीय जनता के उचित रास्ता देखावल जरुरि भी बा आ मधेश के उपर दायित्व भी । मधेश के हर एक जनता के भावना के कदर कर के हर समुदाय मे समानता लियावे के कोसिस करल जाओ ।\nहमनी के देश नेपाल त पहिलहि एगो अलगे रोग से ग्रसित बा, मधेशी के हिन भावना से देखेके । मधेशी के वर्ण करिया होते मे कोइ भी आदमी इन्डियन ना हो जाला । अवश्य हि इन्डियन से हमनी के भेषभुसा, रिति-संस्कृति, पहिरन आ भाषा मिलेला । ई त भूगोल हटे नु , एगो भूगोल मे रहेवाला आदमी से कुछ चिज मिलते मातर ओकर राष्ट्रियता पर हि प्रश्न उठादेवल कहा के इन्साफ हटे ? बाकिर सिमाना के जब भी बात आवेला मधेशी आपन सिमाना लाए ओतने सजग बा जेतना कि एगो रास्ट्रप्रेमि जनता मे होखेके चाही । पहाडी समुदाय के लोग भी जवन मधेश मे जाके रह गइल बा लोग उहो त आपन वास्तविक रंग से करिया हो गइल बा लोग । केकरो वर्ण पर चाहे केहू के रंग पर हसे के ई मानव सभ्यता ना ह, आ ई सब चिज मानव जाति के हित मे भी नइखे।\nदेखल जाओ त मधेशी आखिर दमित भइल कहाँ नइखे, देश के प्रसाशनिक निकाय होखो त, सरकारी कार्यालय होखो त ,चाहे पुलिस प्रशाशन होखो कि मिडिया, जगह जगह पर मधेशी जनता बस अपहेलना के शिकार भइल बा । भुल्चुक से दू-चार गो हाकिम मधेसी मिल भी जाइ त ओकर हैसियत एगो पिउन के भाति भी ना होखेला । उहे कार्यालय मे पहाडी समुदाय के एगो पिउन भी बा त ओकरा के दुत्कारेला ।\nहमनि मे आखिर कमि कहा रह गइल बा ? की कही कमि रहे त हमनी के पुर्खन सब के, जे अपना अधिकार लाए सजग ना भइल लोग, ना त लडाई लड़त-लड़त सहादत हो गइल लोग । अब उहे पुर्खन के कसम खाके प्रण लेवल जाओ कि शान्त, समृद्ध आ सुशोभित मधेश हमनी के कालखण्ड मे हि बनावे के बा । राज्य के हर निकाय मे आपन पहिचान स्थापित करेके बा । ताकि आवेवाला सन्तति हमनी के ना सरापो बल्कि सम्मान के दृष्टिकोण से देखो।\nईहा के मिडिया भी विभेदीकरण मे अब्बल दर्जा मे आवेला । हमरा बिचार मे मिडिया के राष्ट्रवादी ना हो के निष्पक्क्ष होखे के चाही । काहेकी ईहा के राष्ट्रवादी भावना जवन बा उ नश्लवादि धारणा से ग्रसित बा। दिन के उजियारा मे तारा आ चांद सुरज से प्रतिस्पर्धा ना कर सकेले ओहिसे चुपचाप कहिँ छिपछिपा के बैठल रहेला आ जइसे हि रात परेला त सारा आकाश भर छ जाला । नेपाल के खस समुदाय इहे चिज के अनुसरण कइले बा लोग । दुर पहाड पहाड मे जा-जाके पहाडी जनता के शीक्षित करेवाला सबसे सम्मानित पेशा शिक्षक मे सबसे ज्यादा लोग मधेशी, सबसे ज्यादा डाक्टर, इन्जिनियर मधेशी, बड्का बड्का बुद्धिजीवी मधेशी, फिर भी प्रशाशनिक आ राजनीतिक पहुच मे सबसे कम मधेशी , ई काहे ? का ई कहल जरुरि बा कि ई व्यवहार सौतेला ना हटे ??\nआज भी मधेशी जनता के छाती भितर पुलिस प्रशाशन के लेके एगो डर समाहित बा । मधेश के गाव मे रहेवाला जनमानुष के मनोविज्ञान पर बहुते गहरा प्रवाह परल बा । अज भी मधेश के लइकन सन् जब कवनों पुलिस के देखेला त झट से अपन घर मे जा के छिपजाला लोग । लइकन के बात छोडी शयान आदमी भी थरथर कापेला पुलिस के डर से, आ ई हाल मधेश के हर गाव के बा । ई महज एगो संयोग ना हो के मधेशी जनता के उपर सदियन से पुलिस प्रशाशन के द्वारा कइल गइल व्यापक दमन के नतिजा हटे । मधेशी जनता के प्रशाशन से दुर काहे राखल गइल बा ? अगर प्रशाशन मे बराबरी पहुच रहित त ई सब विभेद के सामना हि ना करेके परित । ई सब बात अवश्य हमनी के सोचे पर मजबुर करेला । आखिर समानुपातिक समावेशिता के जरुरत का हटे ? आपन पहिचान पुलिस प्रशाशन मे स्थापित कइल सबसे महत्वपुर्ण काम मे से एक हटे । आ ई बात सब के सम्पुर्ण मधेशी जनताके मधेश प्रति पूर्ण निष्ठा राख के मनन करे के जरुरत आ गइल बा ।\nई बात नइखे कि ई शहर-बजार मे रहेवाला मधेशी लोग दमन से अछुत बा लोग । ना उहो लोग ओतने दमन झेलले बा लोग जेतना गाव मे रहेवाला मधेशी लोग । बस फरक बा त दमन के प्रकार मे ।\nहमरा त सबसे बेसी दुख ई बात के लागेला जब बोर्डर पर रहेवाला केतना मधेशीजन दिनरात आपन सिमाना के खातिर केतना भारतीय लोग से लडभिड जाला लोग, केतना लोगन के पास त नागरिकता भी ना होला माकिर फेरु आपन सिमाना के बचाव मे कवनों कसर बाकि ना राखेला लोग । तेपरो ई देश के परम्परा कहल जाओ या शाशक व्यवस्था कहल जाओ, जवन राष्ट्रियता के परिचय नागरिकता मे खोजेला लोग, ई शाशक लोग ई बात कहिया सम्झी कि राष्ट्रियता के परिचय इमानदारिता आ नैतिकता से होला नाकी नागरिकता से।\nअगर मधेश के किसान के हि बात कइल जाओ त किसान सब के जिविका मे स्तरोन्नति करे मे नेपाल सरकार कहिया का कदम बढइले बा ? मधेश बा त नेपाल बा, मधेश के खेति के बिना नेपाल के आधा से ज्यादा लोग भोकमरी से मरी इ बात जानला के बादो कृषि मे आधुनिकता लियावे के कवनों खास काम आजले नइखे भइल । पुरा दुनिया मे धिन्डोरा पिटेला लॊग कि नेपाल कृषिप्रधान देश हटे, बाक़िर ईहा के कृषक आ कृषि के का स्तर बा सरकार कहियो ध्यान देवे के कोसिस कइले बा ? ना कबो ना ।।\nजब तक ले हमनी दोसरा के पहिचान मे आपन पहिचान खोजत रहल जाइ, हमनी तब तक ले ना त आपना पहिचान के उजागर कर सकत बानि सन् ना हि उत्थान, ना हि उचित सम्मान । ठेहुना घिसत रह जायेम सन् बाक़िर हात आइ कुछो ना । दोसर मे ना आपन पहिचान अपने मे खोजि आ ओकर विकास मे निरन्तरता दि।\nबस मधेसी जनता अपने मे लडल छोड्देओ, एक दुसरा के उपर दुर्भाव राखल छोड्देओ, आ जात-पात से उपर उठ के सम्पूर्ण मधेश के भलाइ लाए एकजुट होखिके आगे बढी त मधेश के समृद्ध बने मे ५-६ साल के हि देरी बा, ओकर बाद कवनों मधेशि के गुलामी करे के ना परि ।\nअभिन के शाशक वर्ग के मनशाय का देखल गइल बा कि ओकनि हमनी के एगो कमजोरी के फाइदा उठावे मे लागल बा लोग । भाषा आ जातियता के द्वन्द फैलावे के, भोजपुरियन आ मैथिली भाइ मे फुट डालके शाशन करेके । बाकिर ओकनि के ई देखावल जरुरि बा कि मधेश बुद्ध के भुमि हटे, शान्ति राखल हमनी के सभ्यता हटे । मधेश के धरति हि माँ बैदेही (आदर्श नारि सीता) के जनम से पवित्र भइल बा । अगर ई धरति के केहू लाल करेके खोजिहे त याद रहो मधेश दुर्गानन्द झा जइसन वीर योद्धा के भी भुमि हटे ।\nपहाडी समुदाय के मधेश प्रति के सोच मे रुपान्तरण कइला के जरुरि बा । मधेशी जनता के आपन अधिकार लाए सजग होखे के जरुरि बा । आपसी एकता के जरुरि बा । मधेश के भित्तर रहल कु-संस्कृति लाए अपने से हि आवाज उठाके, निराकरण कइल जरुरी बा । मधेश के सबसे बढिया पक्ष स्त्री के देवी मानल जाला, एगो सुसज्जित मानसिकता के साथ् उहे देविके अधिकार लाए लडल जरुरि बा । राजनैतिक सचेतना के जरुरि बा । जातियता के आधार पर आपन नेतृत्व चुनल छोडके एगो कुशल व्यक्ति के नेतृत्व के धार मे लेयाइल जरुरि बा । आ सबसे जरुरि बात की हर एक मधेशी के समृद्ध, सुन्दर आ समुन्नत मधेश के परिकल्पना कइल नैतिक आ वैचारिक रुपसे नितान्त जरुरि बा ।\nआपन पहिचान खुद बनाई, आपन भाषा के जगेर्णा स्वयम् करी, एकरा लाए आपसी एकता के छोड दोसर कवनों विकल्प नइखे । शाशक वर्ग से लडाई करेके नईखी कहत, हक लेवे के कहतानी । उहे हक जवन एगो जनता के आपन राष्ट्र से होला, उहे हक जवन एगो जनता के जन्मसिद्ध हक होला । आ उ हक मे कवनों किसिम के बेइमानी मे चुप ना रहेके आग्रह भी ।\nजय मधेश ।। जय नेपाल ।\nसाभार :-भोजपुरी अध्धयन तथा अनुसंधान केन्द्र (बिधान )\nजरुरे पढ़ी –\nनिती आ नियत दुनु बदलल जरुरी बा\nके राष्ट्रवादी ?\nमधेश के विकास विना देश विकास असम्भव\nसमृद्ध मधेसका अधारहरु …\nजनकपुर के बार्हबीघा में लागल ‘फ्री मधेश’ के नारा\nअंतर्राष्ट्रीय महिला दिवस आ मधेशी महिला के उत्थान\nभोजपुरी भाषा अउरी विकास । भोजपुरी जागरण – ११\nदेश में गृह युद्ध के नेवता ! देत बिया नेपाल सरकार !!